BERJASA kemuka pemimpin bersih, bebas rasuah

BANGI, 28 Rabiulawal 1444H, Selasa – Masih belum terlambat untuk rakyat memulihkan kembali imej Malaysia sebagai negara Islam daripada diperintah pemimpin yang terpalit salah laku dan rasuah.

Ini kerana, negara belum ketandusan pemimpin yang berwibawa dan sedar akan tanggungjawab mereka dalam memastikan pemerintahan tidak bertentangan syariat agama Islam.

Oleh itu, parti BERJASA menawarkan kepimpinan baharu yang bersih daripada salah laku rasuah, selain berazam untuk membina imej baharu kepada pentas politik Malaysia.

Ketua Wanita BERJASA Pahang, Dr Rashidah Abd Rahman berkata, harapan untuk memulihkan kembali imej negara melalui pimpinan baharu yang berwibawa masih wujud melalui BERJASA.

“Hakikatnya, bukan nak pilih pasangan hidup sahaja perlu pilih yang baik agamanya, nak pilih pemimpin juga perlu guna neraca yang sama.

“Agama Islam seharusnya menjadi benteng utama dalam menjaga diri seseorang dari memberi dan menerima rasuah,” katanya dalam kenyataan, hari ini.

Dr Rashidah mengaku kecewa terhadap pendedahan Pemerhati Rasuah Malaysia (MCW) berhubung indeks rasuah di Malaysia berdasarkan kes pemimpin kanan politik negara terus meningkat dan berada dalam paras bahaya.

“Ia satu yang menyedihkan buat sebuah negara Islam seperti Malaysia. Rasuah adalah maksiat yang bertentangan dalam syariat yang jelas dilaknat oleh Allah.

“Saya tertarik dengan kata-kata Imam Al Ghazali, ‘kuasa dan agama adalah pasangan kembar. Agama adalah asas, kuasa adalah pelindungnya. Justeru, sesuatu yang tidak mempunyai asas akan runtuh dan sesuatu yang tidak memiliki pelindung akan sia-sia’,” katanya.


‘Amat spekulatif’ dakwa COVID-19 tak muncul di China: WHO

GENEVA, 12 Rabiulakhir 1442H, Sabtu – Jawatankuasa Kecemasan Pertubuhan Kesihatan Sedunia (WHO) berkata ‘amat spekulatif’ untuk menyatakan coronavirus tidak muncul di China, yang mana virus itu pertama kali dikenal pasti di pasar makanan pada Disember tahun lalu.

“Saya rasa amat spekulatif untuk kita mengatakan bahawa penyakit ini tidak muncul di China,” kata Mike Ryan ketika taklimat maya di Geneva apabila ditanya sama ada COVID-19 pertama kali muncul di luar China.

Katanya, dari perspektif kesihatan awam jelas bahawa siasatan dimulakan di mana kes-kes manusia pertama kali muncul.

“Bukti mungkin kemudian menuju ke tempat lain,” tambahnya.

Beliau mengulangi bahawa WHO berniat menghantar para penyelidik ke pasar makanan Wuhan untuk menyiasat virus itu lebih mendalam.

China melancarkan naratif melalui media negara bahawa virus itu ada di luar negara sebelum dijumpai di bandar Wuhan, dengan menyebut adanya coronavirus pada bungkusan makanan beku yang diimport dan jurnal ilmiah yang mendakwa ia telah merebak di Eropah tahun lalu.

Dakwaan itu difahamkan sebagai bukti bahawa COVID-19 mungkin bukan berasal dari China.

“#COVID19 tidak berpusat di Wuhan, China tetapi mungkin melalui makanan dan pembungkusan beku yang diimport: para pakar,” kata catatan Facebook rasmi Parti Komunis yang memerintah, People’s Daily.

Sebelum ini, WHO dituduh oleh pentadbiran Donald Trump sebagai ‘berpusatkan China’, namun tuduhan itu dinafikan berulang kali. – Agensi


Dr Mahathir bakal jadi pemimpin tertua di dunia tubuhkan parti

MINGGU lalu terciptalah sejarah paling memalukan apabila dengan rasminya Tun Dr Mahathir Mohamad menubuhkan parti politik baru bernama PEJUANG.

Anaknya Datuk Seri Mukhriz menjadi Presiden, manakala Mahathir sendiri menjadi Pengerusi.

Kononnya parti baru ini adalah parti yang benar-benar akan ‘berjuang’.

2. Tun Mahathir, dikala usia ‘rumah kata pergi, kubur kata mari’ masih lagi mahu menubuhkan parti dan berjanji yang parti barunya ini akan benar-benar berjuang dengan penuh ikhlas untuk satu matlamat.

Sifat juang Mahathir ini sewajarnya dipuji kerana tiada tandingan.

3. Di usia berbaki lagi 5 tahun akan mencecah satu abad, Tun Mahathir bakal menjadi pemimpin paling tua di dunia yang menubuhkan parti.

Beliau telah mencipta rekod dunia baru sebagai ‘Manusia Tertua Menubuhkan Parti’.

4. Tindakannya itu kerana menyahut ucapannya sendiri, apabila beliau pernah menyebut: “orang Melayu tidak pandai berpolitik, seronok hendak jadi Presiden aje” maka dengan sebab itu ditubuhnya parti PEJUANG.

Dan gementar semua parti lawan kerana sejak dahulu lagi di zaman mudanya Tun Mahathir sangat digeruni atas kelicikannya memanipulasi segala apa yang diperkatakannya sendiri.

5. Ramai juga yang berpendapat, tujuan Tun Mahathir menubuh parti adalah kerana mahu melawan Datuk Ser Najib Tun Razak khususnya dalam kes tuduhan rasuah, ketakutan menghantui Tun apabila mendapati DS Najib dilihat semakin hari semakin bertambah para penyokongnya.

Pertambahan bilangan fanclub DS Najib antara punca trauma yang menyebabkan Tun Mahathir bangkit meneruskan perjuangannya, atau dahulu Tun sering menjaja slogan ‘perjuangan masih belum selesai’.

6. Akhir-akhir ini Tun Mahathir lantang bersuara dengan slogan baru iaitu ‘penerimaan rasuah sebenarnya yang menghancurkan Melayu’. Katanya lagi, ‘rasuah oleh penyangak, musuh dan orang asing pun boleh menentukan siapa menjadi kerajaan Malaysia.

Apabila mereka menjadi kerajaan, nasib rakyat tidak lagi akan dilindungi oleh mereka dan sudah tentu Melayu akan jadi mangsa terbesar’.

Anehnya anak-anak dan kroni Tun menjadi kaya-raya apabila membolot hampir semua projek besar di zaman Tun. Tidakkah itu rasuah?

7. Tun Mahathir kata kuasa memilih terdedah kepada rasuah iaitu boleh dijual beli dan mereka yang mampu membeli, berpeluang untuk meletak calon serta menentukan kemenangan mereka, tetapi bukankah itu yang Tun lakukan apabila lambakan ahli UMNO tiba-tiba melompat masuk Parti Pribumi Bersatu (PPBM) sebelum ini?

8. Dalam ucapan Tun semasa penubuhan parti baru, Tun Mahathir terus-menerus mengulangi membidas DS Najib yang sudah kehilangan segala pangkat dan kedudukan baik dalam kerajaan mahupun dalam parti.

“Kita dapat lihat kerosakan yang dilakukan olehnya (Najib). Bukan sahaja duit kerajaan diselewengkan, tetapi jentera kerajaan dapat disalahguna supaya dia bebas dari sebarang tindakan. Maka akan hilanglah pemerintahan mengikut undang-undang. Tetapi yang paling kaya-raya ialah Tun Mahathir dan ahli keluarga Tun sendiri.

9. Di akhir ucapan Tun Mahathir menyerang kerajaan Tan Sri Muhyiddin Yassin dengan sindiran: “Tetapi selepas kita berjaya guling kerajaan kleptokrat sekali lagi kita dibelenggu rasuah kerajaan,” dan dengan penuh hamburan fitnah dilemparkan dengan bertubi-tubi terhadap TS Muhyiddin dengan tujuan mahu menjatuhkannya dan naik semula sebagai Perdana Menteri bagi kali ketiga. Bala apakah yang sedang menimpa negara kita hari ini?

Haji Rashidi  Haris
Ketua Media MUAFAKAT
Ketua Komunikasi dan Multimedia PEMBELA


Bekalan ayam Malaysia bakal habis beberapa bulan akan datang?

Oleh Zuhayati Yazid

BANGI, 6 Ramadan 1443H, Jumaat – Tidak mustahil dalam tempoh beberapa bulan akan datang rakyat Malaysia tidak mampu menjamah hidangan ayam berikutan masalah bekalan ayam yang serius.

Kebimbangan berkenaan disuarakan Penasihat Persekutuan Persatuan-Persatuan Penternak Malaysia (FLFAM), Datuk Jeffrey Ng, yang buntu memikirkan untuk mendapatkan bekalan berikutan tidak mampu memenuhi permintaan pengguna.

“Kita juga bimbang perkara ini bakal menjerumus negara ke arah krisis rantaian makanan yang serius berikutan tiada bekalan utama.

“Ini bukan soal harga ayam mahal tetapi kita semua berdepan ketiadaan bekalan ayam.

“Semua ini berikutan kesan daripada dengan peperangan yang berlaku di Ukraine memandangkan negara tersebut antara negara aktif yang mengeksport ayam termasuk Belarus dan Russia,” katanya kepada Ismaweb.net, hari ini.

Katanya, masalah sama turut dialami di negara jiran, Singapura yang bergantung bekalan ayam daripada tiga negara berkenaan.

Ukraine, Belarus dan Russia merupakan antara negara yang aktif mengeksport bekalan ayam ke seluruh negara termasuk Malaysia dan Singapura.

Mengulas lanjut, beliau berkata, situasi yang dialami bukan sahaja memberi kesan kepada peniaga semata-mata tetapi merugikan perniagaan sehingga terpaksa gulung tikar.

Malah, sehingga kini, sebanyak 48 ladang ayam daging di seluruh negara terpaksa gulung tikar berikutan tidak mampu menanggung kerugian yang dialami.

Situasi tersebut turut menjejaskan ladang ayam telur apabila 11 ladang ayam telur di Pulau Pinang terpaksa ditutup berikutan ketiadaan bekalan.

Selain itu beliau, harga ayam yang dikeluarkan Kementerian Pertanian dan Industri Makanan (MAFI) dan Kementerian Perdagangan Dalam Negeri dan Hal Ehwal Pengguna (KPDNHEP) turut mempengaruhi peniaga untuk menjual berikutan tiada keselarian.

“Bayangkan MAFI tetapkan harga ayam sebanyak RM5.60 bagi ayam ladang manakala KPDNHEP pula tetapkan RM5.90, keadaan ini memberi kesan kepada semua pihak sama ada peniaga dan juga penternak,” katanya.

Justeru, beliau menggesa pihak berkuasa meneliti semula permasalahan ini supaya tidak terus membelenggu peniaga ayam yang kini sangat tertekan.

Katanya, pihak berkuasa perlu duduk berbincang dalam mencari solusi terbaik supaya masalah ini boleh diatasi secepat mungkin sebelum keadaan menjadi lebih kritikal.


PEMBELA harap iGuru kemuka rayuan, tegaskan vernakular punca perpecahan kaum

Oleh Siti Hafidah Abd Ghaffar

BANGI, 2 Zulkaedah 1443H, Khamis – Walaupun bahasa Melayu masih diutamakan, tetapi banyak fakta menunjukkan bahasa kebangsaan tidak menjadi ‘concern’.

Demikian kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya mengulas dakwaan parti berasaskan kaum MCA bahawa kewujudan sekolah vernakular di dalam negara tidak membawa maksud institusi tersebut membelakangan bahasa Melayu sebagai bahasa kebangsaan.

Terdahulu, Setiausaha Agung MCA, Datuk Chong Sin Woon berharap semua pihak dapat menerima keputusan Mahkamah Tinggi Kota Bharu yang memutuskan kewujudan sekolah vernakular adalah sah di bawah Perlembagaan.

Keputusan itu menolak saman yang difailkan Ikatan Guru-Guru Muslim Malaysia (iGuru) berhubung keabsahan sekolah vernakular.

Saman difailkan terhadap Menteri Pendidikan dan kerajaan Malaysia bagi mencabar perlembagaan mengikut Seksyen 17 dan 28 Akta Pendidikan 1996.

Berikutan itu, Sin Woon menggesa supaya mana-mana pihak tidak mencetuskan sebarang isu membabitkan keabsahan sekolah vernakular atau mengaitkannya dengan isu perkauman.

“Pastinya, sebagai warga Malaysia, kita sentiasa mendaulatkan bahasa Melayu sebagai bahasa kebangsaan yang menyatukan warganegara Malaysia, bahasa yang mencerminkan jati diri rakyat Malaysia dan kami sentiasa berbangga dengan bahasa Melayu.

“Dalam mempertahankan sekolah vernakular, bukanlah bererti kita membelakangkan bahasa Melayu. Jauh sekali,” katanya.

Mengulas perkara itu, Haji Aminuddin berkata, meskipun terkilan, pihaknya akur dengan keputusan hakim.

Justeru, beliau berharap pihak iGuru mengemukakan rayuan terhadap keputusan Mahkamah Tinggi Kota Bharu sebagaimana yang dilakukan beberapa pertubuhan bukan kerajaan (NGO) susulan keputusan Mahkamah Tinggi Kuala Lumpur tahun lalu berhubung isu sama.

“Kita masih berpandangan sekolah vernakular ini tidak sesuai di negara dan antara punca perpecahan kaum,” katanya ketika dihubungi Ismaweb.net hari ini.

Pada 29 Disember tahun lalu, Mahkamah Tinggi Kuala Lumpur memutuskan kewujudan dan penubuhan sekolah vernakular serta penggunaan Bahasa Cina dan Tamil di sekolah terbabit adalah sah serta berperlembagaan.

Difahamkan, iGuru akan mengadakan perbincangan dengan pelbagai pihak termasuk peguam sebelum mempertimbangkan untuk membuat rayuan berhubung keputusan Mahkamah Tinggi Kota Bharu pada Ahad.


Arak: Kali keempat tegur ‘cashier’, elak penjara tiga tahun

SEMALAM, ketika beratur untuk membayar di Speedmart99 Southville Bangi, saya perasan warga asing di belakang saya bawa sekitar 6 tin arak Tiger. Selesai membayar, saya bertanya kepada cashier, “Cik, adakah awak boleh uruskan transaksi arak ni?”.

Cashier muda bertudung itu menjawab, “Tu la, kalau boleh saya tak nak terlibat”.

Saya berkata, “Cik, di Selangor, jual arak adalah jenayah Syariah yang boleh dihukum 3 tahun penjara. Cik tak boleh teruskan transaksi ni. Kalau Cik teruskan, saya akan rakam dan buat laporan polis”.

Saya juga beritahu kepada warga asing yang nak beli arak tu, “Encik, cashier ni tak boleh teruskan jualan. Dia orang Islam. Dia tak boleh jual arak”.

Warga asing itu balas, “Air ni bukan saya punya. Ini orang lain suruh beli”. (Dia tak faham kata saya agaknya).

Kemudian seorang lagi staf Speedmart datang. Staf lelaki ini kata, “Kita faham yang arak ni tak elok. Kita pun tak nak jual benda ni. Tapi ini urusan kerja”.

Saya balas, “Majikan tak boleh arahkan pekerja lakukan sesuatu yang bercanggah dengan undang-undang negara. Anda juga tak boleh buat kerja yang melanggar undang-undang negara, biar apapun kontrak pekerjaan anda”.

Staf lelaki itu berkata, “Kalau Encik mahu, Encik boleh bercakap dengan manager saya”.

“Boleh. Tolong panggil dia”, ujar saya.

Apabila manager tiba, saya jelaskan semuanya, dan saya minta dia hold transaksi 6 tin arak Tiger ni. Dia berkata, “Kami akan hold, dan laporkan ke pihak atasan. Keputusan adalah di tangan mereka”.

Kemudian saya toleh ke belakang mencari warga asing yang nak beli arak tu. Rupanya dia dah lesap.

Alhamdulillah, berjaya halang satu kemungkaran. Sebelum beredar, saya berkata, “Encik dan Cik, saya bukan nak menyusahkan kamu. Saya sedang protect kamu sebenarnya. Saya sedang bantu kamu. Jika kamu nak, saya boleh usahakan bantahan, hingga jualan arak di kedai ini dihentikan terus, jadi anda boleh bekerja dengan senang hati”.

Saya mohon izin bergambar, beri business card saya, dan beredar.

Apabila pulang ke rumah, saya membuat refleksi terhadap apa yang berlaku.

Seingat saya, ini adalah kali keempat saya menegur cashier muslim berkenaan jualan arak di kaunter. Pertama adalah di Shah Alam, tanggal 30 Ogos 2011. Yang kedua saya tak ingat. Yang ketiga di Speedmart Taman Putra Kajang.

Setiap kali teguran, bahasa dan keyakinan saya makin baik. Kalau dulu macam malu-malu kucing, semalam sudah macam harimau. Kali kelima nanti saya tak tahulah.

Nahi mungkar ini perlu dilatih. Setiap kali kita buat, kita improve. Oleh itu, jangan abaikan setiap mungkar yang berlaku di hadapan anda.

Itulah refleksi saya. Moga Allah tetapkan kita atas jalan umat terbaik, yang mengajak makruf, menghalang mungkar dan beriman kepada Allah. Ameen.

Bilal Jailani
Yang Dipertua Ikatan Muslimin Malaysia Cawangan Bangi


9 pemandu mabuk didakwa ikut pindaan akta baharu

JOHOR BAHRU, 8 Rabiulawal 1442H, Isnin – Lapan lelaki dan seorang wanita menjadi individu terawal dihadapkan ke Mahkamah Majistret di sini hari ini, mengikut pindaan baharu Seksyen 45A (1) Akta Pengangkutan Jalan pindaan 2020 yang berkuat kuasa Jumaat lepas.

Kesemua tertuduh berusia antara 25 hingga 56 tahun itu didakwa atas pertuduhan memandu di bawah pengaruh alkohol melebihi had ditetapkan iaitu 50 miligram dalam 100 mililiter darah, di sekitar Johor Bahru antara 23 hingga 25 Oktober lepas.

Seksyen 45A (1) Akta Pengangkutan Jalan 1987 pindaan 2020 memperuntukkan hukuman denda maksimum RM30,000, penjara sehingga dua tahun serta hilang kelayakan lesen selama dua tahun.

Lapan daripada mereka termasuk tertuduh wanita mengaku bersalah, manakala seorang lagi minta dibicarakan selepas pertuduhan dibacakan di hadapan Majistret Nur Asidah A. Rahman.

Nur Asidah kemudian menjatuhkan hukuman penjara tujuh hari, denda RM10,000 serta hilang kelayakan lesen memandu selama dua tahun ke atas lapan tertuduh.

Mahkamah turut memerintahkan kesemua mereka menjalani hukuman penjara dari tarikh sabitan dan dipenjara 10 bulan lagi jika gagal membayar denda.

Bagi seorang tertuduh yang mengaku tidak bersalah, mahkamah membenarkan jaminan RM13,000 dan menetapkan tarikh sebutan semula pada 26 November.

Terdahulu, Pegawai Pendakwaan Trafik Asisten Superintenden Azmi Abdul Salam memohon mahkamah menjatuhkan hukuman setimpal sebagai pengajaran kepada semua tertuduh dan masyarakat awam.

Kelapan-lapan tertuduh yang tidak diwakili peguam merayu hukuman denda minimum atas alasan mereka telah insaf dan perlu menanggung keluarga. – Bernama


Guru KAFA Selangor enggan vaksin dipanggil kali kedua

BANGI 14 Rabiulawal 1443H, Khamis – Kerajaan Selangor akan memanggil 130 guru Kelas Al-Quran dan Fardu Ain (KAFA) dalam tempoh terdekat bagi sesi penerangan kali kedua susulan keengganan mereka menerima vaksin COVID-19.

Sesi penerangan akan melibatkan pakar-pakar kesihatan, agamawan dan mufti bagi memberi maklumat dan penjelasan yang tepat berhubung pengambilan vaksin berkenaan.

Mengikut perundangan, Exco Hal Ehwal Agama Islam, Hal Ehwal Pengguna dan Industri Halal Selangor, Mohd Zawawi Ahmad Mughni berkata, guru-guru yang menolak pengambilan vaksin COVID-19 boleh ditamatkan kontrak berikutan mereka bukannya berstatus penjawat tetap.

“Namun, kita melihat kepada sumbangan dan peranan mereka yang masih diperlukan jadi kita guna pendekatan bagi memberi pendidikan serta kesedaran kepada pihak terlibat,” katanya seperti dipetik portal tempatan, hari ini.

Sebelum ini, Sultan Selangor, Sultan Sharafuddin Idris Shah Alhaj menzahirkan rasa kecewa atas tindakan pihak terlibat.

Mohd Zawawi berkata, terdapat satu kes kematian akibat jangkitan wabak COVID-19 direkodkan di Selangor melibatkan seorang guru Kafa yang dilaporkan belum menerima suntikan vaksin.

“Sebab itu pentingnya guru Kafa divaksin. Murid Tahun 1 dan 2 juga akan divaksin, jadi guru juga haruslah menerima suntikan itu bagi mengelakkan risiko lebih bahaya,” katanya.


Pengganas Israel tembak mati remaja Palestin di Hebron

HEBRON, 12 Muharram 1444H, Rabu – Tentera pengganas Israel menembak mati seorang remaja Palestin dan mencederakan dua yang lain di bandar Hebron, selatan Tebing Barat, pada petang Selasa.

Kementerian Kesihatan Palestin berkata, Mo’men Yassin, 17, meninggal dunia akibat kecederaan serius yang alaminya selepas terkena tembakan peluru hidup tentera Israel ketika konfrontasi di pusat bandar Hebron.

Dia kemudiannya dikejarkan ke Unit Rawatan Rapi (ICU) Hospital Al-Ahli namun tidak berjaya diselamatkan.

Kementerian menegaskan bahawa mangsa lain – yang identiti masih tidak dikenali – mengalami kecederaan akibat tembakan di arteri femoral.

Mangsa dilaporkan masih menerima rawatan di bilik pembedahan.

Menurut saksi, penembak tepat Israel yang dikerahkan di atas bumbung kawasan itu turut memukul seorang remaja berusia 15 tahun dan menangkap mangsa.

Sementara itu, tentera Israel yang mengawal pusat pemeriksaan di pintu masuk kejiranan bandar Hebron di Tal Rumedia menyerang Fayzeh Abu Shamsiya kerana merakam mereka dan kemudian menahan remaja bawah umur itu. – Agensi


Daftar pemilih tambahan Julai dibuka untuk semakan: SPR

BANGI, 18 Muharam 1444H, Selasa – Daftar Pemilih Tambahan Bulan Julai Tahun 2022 (DPT BLN7/2022) yang telah diperaku dan diwartakan, kini dibuka untuk semakan bagi tempoh 30 hari bermula hari ini hingga 14 September.

Setiausaha Suruhanjaya Pilihan Raya (SPR), Datuk Ikmalrudin Ishak dalam kenyataan hari ini berkata, DPT7/2022 mengandungi nama bagi 40,989 warganegara yang berumur 18 tahun dan ke atas dalam tempoh 1 Julai hingga 31 Julai lepas, yang didaftarkan secara automatik sebagai pemilih baharu.

Beliau berkata, DPT7/2022 juga turut membabitkan sejumlah 13,481 pemilih berdaftar yang bertukar bahagian pilihan raya dan 4,116 pemilih bertukar status atau kategori pengundi.

Untuk semakan, beliau berkata, SPR menyediakan lima kaedah iaitu melalui portal SPR di pautan http://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.

Selain itu, semakan juga boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR dan hotline SPR di talian 03-88927018.

“SPR menyeru kepada warganegara yang berumur 18 tahun dan ke atas dalam tempoh 1 Julai hingga 31 Julai 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN7/2022.

“Sekiranya mereka mendapati namanya tidak disenaraikan dalam DPT BLN7/2022, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya.

Beliau berkata, pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya boleh mengisi Borang D (bantahan) dan hadir ke Pejabat Pilihan Raya Negeri yang berkenaan.

“Borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN7/2022,” katanya.


Tentera Sudan, RSF masih belum sedia berdamai

KHARTOUM, 24 Syawal 1444H, Isnin – Serangan udara terus melanda beberapa bahagian ibu negara Sudan sekali gus menunjukkan dua pihak yang bertelagah masih belum bersedia untuk berundur dalam konflik berdarah walaupun terdapat rundingan gencatan senjata di Arab Saudi.

Khartoum dan bandar-bandar bersebelahan Bahri dan Omdurman di seberang dua cabang Sungai Nil bertukar menjadi platform konflik utama bersama-sama dengan wilayah Darfur barat sejak Angkatan Tentera Sudan dan pasukan separa tentera Rapid Support Forces (RSF) berperang sebulan yang lalu.

“Terdapat serangan udara kuat berhampiran kami di Saliha yang menggegarkan pintu rumah,” kata Salma Yassin, seorang guru di Omdurman.

Pertempuran itu membunuh ratusan orang dan memaksa 200,000 rakyat Sudan ke negara jiran sebagai pelarian, lantas menjejaskan kestabilan rantau itu.

Jumlah orang yang terbunuh dalam pertempuran pada Jumaat dan Sabtu di Geneina, ibu kota Darfur Barat, mencecah lebih 100, termasuk imam masjid lama di bandar itu, kata Persatuan Peguam Darfur dalam satu kenyataan.

Kumpulan hak asasi tempatan menyalahkan pembunuhan, rompakan dan pembakaran di Geneina, di mana ratusan orang terkorban dalam keganasan bulan lalu, atas serangan oleh kumpulan bersenjata ke atas motosikal dan RSF.

Ketua Angkatan Tentera Sudan, Abdel Fattah al-Burhan dan ketua RSF, Mohamed Hamdan Dagalo, telah berkongsi kuasa selepas rampasan kuasa pada 2021 yang disusuli pemberontakan 2019 menggulingkan Omar al-Bashir.

Amerika Syarikat dan Arab Saudi sedang menjadi pengantara rundingan di Jeddah bagi mencapai gencatan senjata yang berkekalan di negara tersebut. -Agensi


13 ditahan pandu secara mabuk sekitar ibu negara

KUALA LUMPUR, 6 Jamadilakhir 1443H, Ahad – Seramai 13 pemandu ditahan dalam Operasi Samseng Jalan, Op Motosikal/Pelbagai kerana memandu di bawah pengaruh alkohol.

Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh dalam satu kenyataan berkata, pemandu terbabit ditahan dalam operasi yang bermula Jumaat (7 Januari) hingga hari ini (9 Januari).

“13 suspek berusia antara 26 hingga 43 tahun itu ditahan kerana memandu di bawah pengaruh alkohol.

“Kesemua mereka telah dibawa ke Balai Polis Trafik Kuala Lumpur dan akan didakwa,” katanya.

Operasi sama yang diadakan di sekitar kawasan bandar termasuk Jalan Raja Laut dan Jalan Pahang, turut menyaksikan lapan orang ditahan kerana melakukan aksi berbahaya.

“Mereka menaiki kenderaan sambil melakukan aksi berbahaya dan berlumba sesama sendiri. Suspek berusia antara 15 dan 21 tahun,” katanya.

Sebanyak 350 saman dikeluarkan sepanjang operasi itu dan sembilan motosikal dirampas kerana ubah suai secara haram, katanya.

“Jabatan Siasatan dan Penguatkuasaan Trafik akan terus mempertingkatkan skop operasi kami pada hujung minggu untuk membanteras sepenuhnya aktiviti samseng jalanan serta menjaga keselamatan pengguna jalan raya,” katanya.


Indonesia bakal pintas kemajuan Malaysia 2030

Oleh Ainul Illia Meor Suzurudin

BANGI, 20 Rabiulakhir 1444H, Rabu – Malaysia sebenarnya sebuah negara yang sudah cukup syarat diberikan Allah SWT untuk menjadi negara yang unggul.

Negara ini hijau, subur, mempunyai sumber galian mineral yang cukup banyak, kedudukan negara yang sangat cantik serta strategik menempatkan laluan perdagangan dunia tetapi malangnya tidak digilap dan dimajukan.

Akhirnya, kelemahan ini menyebabkan Malaysia ketinggalan di belakang negara-negara jiran termasuk Indonesia, demikian kata Ustaz Haji Zamani Ibrahim.

Calon Pejuang Parlimen Tampin itu berkata, fokus dalam negara hari ini hanya bercakap mengenai siapa yang bakal menjadi perdana menteri sehinggakan agenda pembangunan negara seakan tidak menjadi keutamaan.

“Hari ini kita didatangi pekerja Indonesia mereka nampak Malaysia hebat. Tetapi kelak apabila negara jiran mengisytiharkan Ibu Kota Indonesia (IKN) Nusantara, maka akan menjadi negara yang jauh lebih maju pada 2030. Tidak lama, lebih kurang 8 tahun sahaja lagi.

“Jadi jangan terperanjat nanti anak muda akan berhijrah untuk cari pekerjaan. Mengapa mereka cukup jauh ke hadapan? Sedangkan kita dulu pernah jadi Harimau Asia yang diangkat oleh Tun Dr Mahathir Mohamad.

“Sekarang kita jatuh, sebaliknya Indonesia pula sedang mendaki untuk menjadi sebuah negara nusantara yang hebat,” katanya dalam ceramah umum di Felda Bukit Rokan, hari ini.

Beliau berkata, kemajuan ini berlaku kerana Indonesia sudah pun menukar bentuk pimpinan, gaya fikir dan watak negara mereka.

Mereka menggunakan sumber negaranya dan kepakaran untuk bangun daripada negara yang sebelum ini menghantar rakyatnya bekerja di luar, katanya.

“Bagaimana pula kita? Semua orang rindukan Malaysia yang unggul, bukan Malaysia yang tidak bermaruah. Kalau kita tengok akhbar sudah sinonim rasuah dengan negara kita.

“Pergi mana-mana kita malu, oh negara yang popular dengan rasuah. Inikah dia bentuk negara yang kita nak? Tidak. Kita nak menjadi sebuah negara unggul,” katanya.

Ustaz Zamani berkata, pembinaan negara unggul ini berasaskan enam teras utama di mana salah satunya adalah memfokuskan kepada identiti nasional dan perpaduan.

“Kita ada sumber rakyat yang berbilang kaum. 32 juta orang itu adalah sumber negara dan bukan rakyat semata-mata. Mereka ini yang boleh kita jadikan kuasa bagi menjadikan kita satu negara yang sekali (bersatu).

“Perpaduan itu mesti kita jelmakan bentuknya. Macam Thailand walaupun sana ada bangsa Cina atau bangsa lain, tetapi kita nampak identiti nasionalnya. Begitu juga di Indonesia, dengan kukuhnya bahasa sampai kita tak boleh bezakan bangsa rakyatnya.

“Negara kita jauh ketinggalan dari seri identiti nasional yang sebenarnya merupakan satu perkara yang penting dalam membina negara unggul. Ini perlu digilap dan disatukan,” katanya.


27 kanak-kanak terbunuh di Afghanistan

GENEVA, 30 Zulhijjah 1442H, Isnin – Sekurang-kurangnya 27 kanak-kanak terbunuh dan 136 yang lain cedera – di tengah-tengah meningkatnya keganasan – di tiga wilayah Afghanistan sejak tiga hari lepas.

Kematian dan kecederaan dilaporkan di wilayah Kandahar, Khost dan Pakria.

Agensi Tabung Kanak-Kanak PBB (UNICEF) berkata, pihaknya terkejut dengan peningkatan pelanggaran terhadap kanak-kanak di negara bergolak itu.

“Kekejaman semakin meningkat dari hari ke hari,” kata wakil UNICEF di negara itu, Herve Ludovic dalam kenyataan.

Konflik di Afghanistan sudah lama berlarutan dan dilihat semakin parah sejak Mei lalu apabila tentera Amerika Syarikat (AS) dan sekutunya mula meninggalkan negara itu, yang dijangka selesai sepenuhnya akhir bulan ini.


Turkiye tuntut Barat tunai janji ‘selesai’ isu bijirin di Laut Hitam

ANKARA, 22 Muharam 1445H, Rabu – Lanjutan semula perjanjian bagi membenarkan eksport bijirin Ukraine di Pelabuhan laut Hitam dengan Russia kini bergantung kepada Barat sepenuhnya.

Presiden Turkiye, Recep Tayyip Erdogan berkata, Barat perlu menunaikan janji mereka.

“Saya yakin penyelesaian akan dicapai,” katanya yang merujuk kepada perbincangan melalui telefon dengan Presiden Russia Vladimir Putin yang enggan meneruskan perjanjian berkenaan.

Turkiye dan PBB sebelum ini menjadi penggerak utama bagi membolehkan bijirin Ukraine dieksport melalui Pelabuhan Laut Hitam – bagaimanapun tergantung susulan tindakan Russia menarik balik perjanjian.

Bulan lalu, ketika sidang akhbar bersama dengan Presiden Ukraine, Volodymyr Zelensky, Erdogan mengumumkan bahawa Putin akan melawat Turkiye pada bulan ini.

Jurucakap Kremlin, Dmitry Peskov mendakwa Ukraine melanggar perjanjian dengan Turkiye.

Turkiye yang merupakan anggota NATO berjaya mengekalkan hubungan dengan kedua-dua negara, Russia dan Ukriane sepanjang pencerobohan. – Agensi


KDN lancar Sistem Imigresen Bersepadu Nasional ganti myIMMs

KUALA LUMPUR, 26 Syaaban 1442H, Khamis – Kementerian Dalam Negeri (KDN) hari ini melancarkan projek Sistem Imigresen Bersepadu Nasional (NIISe) bagi menggantikan Sistem Imigresen Malaysia (myIMMs) yang telah beroperasi lebih 20 tahun.

Menterinya Datuk Seri Hamzah Zainudin berkata kerajaan telah meluluskan peruntukan yang khusus untuk membangunkan NIISe agar sistem keimigresenan negara kekal relevan.

Beliau berkata ini termasuklah aspek sistem penyampaian perkhidmatan kepada rakyat serta kedaulatan dan keselamatan negara.

“KDN sedar tahap keselamatan merupakan agenda utama kerajaan dan kementerian bertanggungjawab bagi memastikan semua rakyat dan penduduk merasakan benar-benar selamat untuk tinggal di dalam negara,” katanya semasa berucap melancarkan majlis berkenaan di sini hari ini.

Hamzah berkata perkara utama yang harus dipertingkatkan adalah kawalan di pintu-pintu masuk negara bagi memastikan setiap kemasukan telah dipastikan lulus tapisan dan benar-benar layak untuk memasuki negara ini.

“NIISe dijangka dapat beroperasi sepenuhnya pada 2024 dan saya yakin dengan pelaksanaan sistem baharu ini, perkhidmatan keimigresenan akan terus diperkasa bagi memastikan kedaulatan dan keselamatan negara dapat dipelihara,” katanya.

Beliau berkata sistem imigresen sedia ada iaitu myIMMs perlu digantikan dengan satu sistem imigresen yang lebih canggih, bersepadu dan holistik dilengkapi dengan teknologi terkini seperti Kecerdasan Buatan (AI), Internet Benda (IOT) dan Analisis Data Raya (BDA).

Hamzah berkata syarikat IRIS Information Technology Systems Sdn Bhd akan membangunkan sistem NIISe ini bersama KDN dan badan-badan bebas yang lain dalam tempoh 54 bulan akan datang.

“Sistem NIISe ini akan memodenkan perkhidmatan Jabatan Imigresen melalui aplikasi dengan ciri-ciri yang canggih dan terkini.

“NIISe juga akan dilengkapi dengan ciri-ciri keselamatan seperti pengesahan pelbagai faktor, yang memerlukan kombinasi kata laluan, ID dan biometrik pengguna sebelum kakitangan jabatan atau kementerian dibenarkan mengakses sistem,” katanya.

Hamzah berkata sebarang aktiviti dalam talian yang tidak teratur dan mencurigakan akan dapat dipantau secara menyeluruh melalui National Immigration Command Centre dan tindakan pencegahan dapat diambil lebih cepat dan berkesan berbanding sistem sedia ada.

Beliau berkata selain itu, NIISe juga dibangunkan dengan keupayaan untuk membuat saringan awal kepada pelawat yang ingin masuk sebelum tiba ke Malaysia dan kemudahan ini amat penting bagi memastikan negara dilindungi daripada ancaman keselamatan yang kian mencabar dan kompleks.

Hamzah berkata penggunaan ‘Risk Assesment Engine’ yang mengaplikasikan teknologi AI dan BDA secara bersepadu bersama data-data daripada agensi keselamatan yang lain merupakan ciri terbaharu dalam menyediakan mekanisme pemantauan, pengesanan risiko dan tindakan pencegahan secara proaktif.

Turut hadir, Ketua Setiausaha KDN Datuk Wan Ahmad Dahlan Abdul Aziz, Ketua Pengarah Imigresen Datuk Khairul Dzaimee Daud dan Timbalan Ketua Polis Negara Datuk Seri Acryl Sani Abdullah Sani. – Bernama


COVID-19: India rekod jumlah kematian terburuk setiap hari

NEW DELHI, 9 Ramadan 1442H, Rabu – India melaporkan jumlah kematian terburuk setiap hari, dengan sebahagian besar negara itu di bawah perintah berkurung susulan gelombang jangkitan kedua COVID-19.

Kementerian Kesihatan berkata, seramai 1,761 orang meninggal dunia dalam tempoh 24 jam terakhir menjadikan jumlah kematian kepada 180,530 – walaupun pakar percaya kematian sebenar di India jauh lebih banyak daripada jumlah rasmi.

Negara kedua terpadat di dunia itu sedang bergelut dengan keadaan darurat kesihatan selepas melonggarkan sekatannya apabila jangkitan coronavirus jatuh ke paras terendah dalam beberapa bulan pada Februari, kata pakar kesihatan dan pegawai kerajaan.

Krisis di hospital menyebabkan pesakit berebut katil, bekalan oksigen serta ubat-ubatan, dan para doktor mengatakan bahawa kekurangan itu akan menyebabkan lebih banyak kematian.

Semalam, Kementerian Kesihatan melaporkan 259,170 jangkitan baharu, hari keenam yang melebihi 200,000 kes dan semakin hampir ke 300,000 yang dilihat di Amerika Syarikat (AS) pada bulan Januari.

Jumlah kes coronavirus di India kini sebanyak 15.32 juta, berada di kedudukan kedua selepas AS.

Ahli epidemiologi berkata, varian baru yang lebih menular adalah salah satu faktor utama di sebalik lonjakan kes. – Agensi


Begitu banyak dasar punca matlamat perkasakan SK tak tercapai

Oleh Ainul Illia Meor Suzurudin

BANGI, 23 Rabiulakhir 1443H, Ahad – Matlamat memperkasakan sekolah kebangsaan (SK) sebagai sekolah aliran perdana tidak tercapai lagi, demikian kata Presiden Persatuan Pesara Pegawai Pendidikan Perkhidmatan Pendidikan Malaysia (PPPPPM), Datuk Abdul Raof Hussin.

Beliau berkata, ia terbukti dengan keadaan di mana sekolah jenis kebangsaan (SJK) Cina dan Tamil masih wujud dengan tambahan sekolah swasta yang lain di negara ini.

Katanya, bukan tidak ada usaha untuk memperkasa SK, namun kewujudan begitu banyak dasar baharu setiap kali bertukarnya pemimpin menyukarkan lagi pencapaian matlamat.

“Perubahan dasar pendidikan di negara kita ini kadang-kadang ikut sedap menteri sahaja. Menteri tak pandang pun bahawa Ketua Pengarah Pendidikan adalah penasihat menteri dalam hal akademik, pendidikan. Tetapi terbalik, ini menteri fikir, terus nak ubah, fikir, ubah.

“Cuba lihat dahulu bagaimana Tun Abdul Razak bina dasar pendidikan negara kita. Bukan mendadak, tetapi ada proses. Kemudian disusuli Penyata Rahman Talib.

“Diberi pilihan pada sekolah Inggeris untuk bertukar ke sekolah rendah kebangsaan yang guna bahasa Melayu sebagai pengantar utama. Waktu itu turut dibincang juga tawaran kepada sekolah menengah swasta Cina masuk jadi sekolah menengah kebangsaan Cina. 60 sekolah tolak,” katanya.

Beliau berkata demikian dalam Wacana Ilmu bertajuk ‘Sudah Perkasakah Sekolah Kebangsaan Kita’ anjuran Wanita BERJASA secara maya, hari ini.

Abdul Raof turut memetik pelaksanaan Pengajaran dan Pembelajaran Sains dan Matematik Dalam Bahasa Inggeris (PPSMI) yang tidak berjaya untuk meningkatkan prestasi murid SK.

“PPSMI dibuat kerana kononnya budak-budak tak tahu bahasa Inggeris, tak tahu komputer. Saya ketika itu jadi Pengarah Eksekutif Permuafakatan Badan Ilmiah Nasional (Pembina), menghadap Datuk Seri Najib Razib menanyakan sama ada kerajaan telah memutuskan untuk memansuhkan PPSMI atau tidak.

“Dia kata belum. Kalau belum, saya kata boleh tak Pembina nak buat kajian nak melihat sejauh mana dasar PPSMI ini bagus atau tak bagus. Najib kata okay,” katanya.

Beliau menegaskan, sebarang dasar yang hendak dilaksanakan mesti dibuat kajian terlebih dahulu, kemudian disusuli program rintis di mana beberapa sekolah dipilih untuk membuat percubaan.

“Kita pun buat kajian melibatkan lapan universiti, 53 pensyarah universiti. 15,084 murid sekolah. Sekolah rendah 90 buah, menengah 70 buah sekolah.

“Dapatannya selepas PPSMI dijalankan peningkatan bahasa Inggeris tak sampai empat peratus pun. Lingkupnya budak-budak sampai berjuta-juta. Matematik merudum, Sains merudum.

“Saya tanya Najib apa pendirian Najib. Dia kata tuan tingkatkan bahasa Inggeris melalui literatur. Selepas buat kajian ini, didapati 39.8 peratus guru ajar PPSMI tidak layak, tidak mampu pun sebenarnya,” katanya.

Mengulas lanjut kegagalan pemerkasaan SK, Abdul Raof berkata, pada tahun 2016 Kementerian Pendidian (KPM) menyasarkan untuk ditambah 180 buah sekolah kebangsaan.

“Namun, sehingga 2019 sekolah yang bertambah hanya 24 buah sahaja. Kenapa jadi begitu?,” soalnya.

Selain itu, KPM juga mahu merapatkan jurang pendidikan antara lokasi membabitkan tahap sosioekonomi, tahap keupayaan pelajar untuk memastikan kesemua mereka mempunyai peluang untuk cemerlang.

“Kalau kita tengok, fokus untuk merapatkan jurang adalah membangunkan infrastruktur. Tetapi ini tak berlaku secantiknya. Malah rancangan untuk meningkatkan bilangan guru terlatih mengikut opsyen di kawasan pedalaman pun tak berlaku,” katanya.


Pertimbang semula kebenaran rentas daerah bagi penerima dos kedua

SIBU, 16 Syaaban 1442H, Selasa – Sudah tiba masanya peraturan pergerakan rentas daerah dikaji semula bagi mereka yang menerima suntikan dos kedua vaksin COVID-19, kata Menteri Muda Kerajaan Tempatan dan Perumahan Sarawak Dr Annuar Rapaee.

Bagaimanapun, beliau berkata beberapa faktor perlu dipertimbangkan sebelum Jawatankuasa Pengurusan Bencana Negeri (JPBN) Sarawak dan Majlis Keselamatan Negera (MKN) boleh membuat sebarang keputusan berhubung perkara itu.

Dr Annuar yang merupakan penyelaras JPBN Bahagian Sibu menjelaskan satu daripada faktor adalah jumlah kes COVID-19, yang menurutnya masih tinggi untuk membenarkan pergerakan rentas daerah.

Satu lagi faktor adalah vaksin Pfizer adalah 95 peratus berkesan dengan sesetengah individu memerlukan masa untuk membina antibodi mereka selepas dos kedua.

“Bilangan petugas barisan hadapan yang telah mengambil dos kedua ialah 129,000 di seluruh negara dan 19,000 di Sarawak. Ia masih sangat minimum,” katanya.

Beliau berkata demikian semasa menjawab pertanyaan penonton yang disiarkan secara langsung di laman Facebook mengenai kemas kini mengenai COVID-19 di Sibu.

Dr. Annuar menggesa orang ramai di Sibu untuk terus bekerjasama dengan mematuhi prosedur operasi standard (SOP) bagi meratakan lengkung graf kes COVID-19.

Beliau berkata walaupun semua 31 zon di Sibu telah bertukar ke zon kuning hari ini, lengkung itu masih belum benar-benar rata.

Sibu hari ini merekodkan 33 kes positif COVID-19 manakala 80 pesakit telah discaj dari Hospital Sibu. – Bernama


Palestin desak AS batal rancangan bina kedutaan atas tanah dicuri

BAITULMAQDIS, 17 Rabiulakhir 1444H, Sabtu – Kira-kira dua pertubuhan hak asasi manusia menggesa Amerika Syarikat (AS) membatalkan rancangan membina kedutaan baharu dan perkarangan diplomatik di atas tanah yang dirampas daripada keluarga Palestin.

Gesaan itu dibuat dalam surat yang ditulis Adalah dan Pusat Hak Asasi Perlembagaan (CCR) bagi pihak keluarga Palestin, dan dihantar pada Khamis kepada Setiausaha Negara AS, Anthony Blinken dan Duta Besar AS ke Israel, Thomas Nides.

“Sekiranya AS meneruskan rancangan ini, ia bukan sahaja bersubahat dengan rampasan haram Israel ke atas tanah milik Palestin, tetap juga menjadi peserta aktif dalam rampasan tanah warga AS,” katanya.

Pada Februari 2021, Jabatan Negara AS dan Pihak Berkuasa Tanah Israel mengemukakan rancangan untuk kompaun diplomatik AS, berikutan keputusan yang sangat kontroversi oleh bekas Presiden AS, Donald Trump pada Mei 2018.

Ia secara unilateral mengiktiraf Baitulmaqdis sebagai ibu negara Israel dan memindahkan kedutaan AS dari Tel Aviv.

Awal minggu ini, rancangan itu telah dibuka untuk tempoh ulasan umum selama 60 hari dan selepas itu keputusan muktamad mengenai projek itu akan dilakukan.

Menerusi surat setebal 45 muka surat itu, kedua-dua kumpulan itu melampirkan kontrak sewa antara pihak berkuasa Mandat British dan keluarga Palestin yang memajak sementara tanah mereka, yang kemudiannya menjadi sebahagian daripada pangkalan tentera Allenby Barracks.

Tanah itu dirampas oleh kerajaan Israel di bawah ‘Undang-Undang Hak Milik Absentee’, yang memberikan negara kuasa untuk merampas dan mengambil harta serta aset rakyat Palestin yang terpaksa mereka tinggalkan ketika Nakba.

Nakba adalah istilah yang diberikan oleh rakyat Palestin kepada pembunuhan beramai-ramai dan pengusiran paksa yang mereka alami di tangan Zionis pada 1948.

Peristiwa itu menyebabkan kira-kira 15,000 penduduk asli Palestin terkorban dan kira-kira 750,000 kehilangan tempat tinggal. – Agensi


Bina masyarakat atas dasar patuh pada syariah

SEMOGA tahun ini kita harungi dengan penuh kesedaran dan kesungguhan, sebagai seorang muslim yang hakiki, warganegara yang setia, dan ahli dalam masyarakat yang peka dan cakna dalam pembinaan masyarakat dan pembangunan negara.

Pandangan seorang muslim perlu melangkaui kepentingan peribadinya sendiri  bagi melihat dari perspektif umat yang mana dia adalah sebahagian daripadanya.

Islam yang kita junjung mengajar kita untuk menjadi seorang yang proaktif dan meletakkan diri dalam kancah perjuangan membela umat dan menjaga agama.

Mari kita bina masyarakat kita atas dasar kepatuhan kepada syariah, ketinggian akhlak dan moral, kesatuan ummah, pembudayaan ilmu, dan kesetiaan kepada tanah air bagi membangun aspirasi ummah fadhilah (umat yang unggul) pada masa akan datang.

“Setiap manusia keluar berpagian, lalu menjual dirinya, samada ia membebaskannya atau menghancurkannya” – Hadis Riwayat Muslim

Ustaz Ahmad Syamil bin Mohd Esa
Pengarah Sekretariat
Majlis Ulama ISMA (MUIS)


Indonesia larang perjalanan dalam negara

JAKARTA, 27 Syaaban 1442H, Jumaat – Indonesia pada Khamis mengumumkan larangan perjalanan dalam negara sepanjang perayaan Hari Raya Aidilfitri bulan depan, dalam usaha mengekang penularan wabak COVID-19 secara menyeluruh.

Negara majoriti penduduk muslim di dunia itu, masih berperang dengan pandemik berkenaan apabila kes jangkitan kekal pada kadar tertinggi di Asia.

Larangan perjalanan laut, darat, udara dan kereta api untuk percutian 6 Mei hingga 17 Mei adalah tambahan kepada ketetapan yang diumumkan bulan lalu, mengenai larangan tradisi pulang ke kampung atau ‘mudik’ bagi merayakan Aidilfitri.

Kira-kira 27 juta responden daripada tinjauan kementerian pengangkutan mengatakan mereka akan pulang ke kampung walaupun dikuat kuasakan larangan itu, menurut jurucakap, Adita Irawati.

Pihak berkuasa menegaskan bahawa percutian menyebabkan peningkatan kes jangkitan meningkat mendadak dan keselamatan sempadan akan ditingkatkan.

Larangan perjalanan hanya dikecualikan bagi pelancong diplomatik, pekerja yang mempunyai kebenaran atau kes-kes tertentu lain seperti kematian keluarga.

Indonesia telah melaporkan lebih 1.55 juta kes COVID-19 dengan 42,200 kematian.-  Agensi


ATM siap siaga sekiranya ada mandat ke Palestin: Mohamad

KUALA LUMPUR, 16 Rabiulakhir 1445H, Selasa – Angkatan Tentera Malaysia (ATM) sentiasa bersiap-siaga sekiranya terdapat sebarang keputusan atau mandat untuk digerakkan sebagai tentera pengaman ke Palestin, kata Menteri Pertahanan, Datuk Seri Mohamad Hasan.

Beliau berkata, ia termasuk persediaan pasukan pengaman Batalion Malaysia (MALBATT) negara yang bertugas di bawah Pasukan Interim Pertubuhan Bangsa-Bangsa Bersatu di Lubnan (UNIFIL), sekiranya diperlukan segera antaranya bagi tujuan evakuasi rakyat Malaysia di kawasan terkesan.

“Biarpun sehingga kini tiada sebarang keputusan mengenai perkara itu daripada PBB (Pertubuhan Bangsa-bangsa Bersatu), kita tetap bersedia malah kementerian ikuti rapat perkembangan di Palestin serta bekerjasama dengan Kementerian Luar.

“Jadi kalau kerajaan kata hantar tentera ke Palestin, kita akan ikut, kerana sebarang keputusan untuk itu bukan dalam bidang kuasa Kementerian Pertahanan, sebaliknya tertakluk pada Kementerian Luar,” katanya ketika menggulung perbahasan Rang Undang-undang Perbekalan 2024 bagi kementerian itu di Dewan Rakyat hari ini.

Mohamad berkata, sebarang keputusan untuk menghantar tentera ke Palestin secara unilateral memerlukan penilaian rapi daripada pelbagai pihak termasuk negara sekitar di kawasan yang bergolak.

Dalam pada itu, Mohamad berkata, beliau akan membawa isu berkaitan Palestin pada sesi perbincangan dengan Menteri Pertahanan ASEAN pada minggu depan sebagai topik sampingan bagi mendengar suara negara-negara rantau itu berkaitan konflik berkenaan.

“Kita nak dapatkan suara ASEAN, kerana kita ada satu pegangan iaitu ASEAN Centrality, sekiranya semua negara ASEAN bersetuju untuk kita hantar tentera ke Palestin di bawah panji PBB,” katanya.

Mohamad berkata, sehingga kini Malaysia sentiasa komited memberi sokongan bagi mencapai keamanan sejagat menerusi panji PBB dan ia terbukti melalui penglibatan dalam 37 misi, sama ada sebagai tentera pemerhati atau pengaman.

“… antaranya di Congo, Somalia, Namibia, Kemboja, Bosnia Herzegovina, Timor Leste dan yang terkini di Lubnan, malah kini ATM masih terlibat dalam lima misi antarabangsa di bawah PBB,” katanya.

Sementara itu menjawab celahan Datuk Seri Dr Shahidan Kassim (PN-Arau) sama ada kerajaan bercadang  menghantar tentera pengaman ke Palestin melalui Pertubuhan Kerjasama Islam (OIC), Mohammad berkata perkara itu diserahkan untuk pertimbangan Wisma Putra memandangkan ia melibatkan negara lain.

Dalam perkembangan lain, Mohamad berkata, ketiga-tiga cabang perkhidmatan ATM iaitu Tentera Darat Malaysia (TDM), Tentera Laut Diraja Malaysia (TLDM) dan Tentera Udara Diraja Malaysia (TUDM) akan memulakan proses perolehan aset baharu.

Beliau berkata, antaranya melibatkan perolehan 60 kereta perisai infantri buat TDM, tiga kapal misi pesisir (LMS) dan kerja-kerja memasang pulih (refit) dua aset Kapal Selam untuk TLDM serta 12 helikopter baharu untuk kegunaan TUDM.

“Keselamatan persempadanan pula akan terus diperkukuh dan dipertahan dengan pembinaan tujuh Pos Imbangan antaranya di Melikin dan Pa’ Daleh, Sarawak,” katanya.

Menyentuh mengenai perkembangan kapal tempur pesisir (LCS), Mohamad berkata pembinaannya diteruskan atas dasar ia amat diperlukan bagi memperkukuh dan meningkatkan keupayaan operasi TLDM.

“Kementerian beri tumpuan sepenuhnya untuk melangkah ke hadapan, pastikan LCS ini siap ikut jadual seperti kontrak jadual keenam yang ditandatangani pada Mei lalu,” katanya. – Bernama


Sistem pendidikan perlu ke arah pendigitalan selari keperluan industri

JELI, 16 Syaaban 1443H, Sabtu – Sistem pendidikan negara perlu berubah ke arah pendigitalan, sesuai dengan keadaan semasa dan kehendak industri yang memerlukan pekerja berkemahiran, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau berkata, peredaran zaman berlaku secara dinamik dan adakalanya kemahiran yang dimiliki tenaga kerja sudah tidak relevan dengan kehendak industri sekali gus menyebabkan gaji rendah ditawarkan majikan.

Isu kenaikan gaji merupakan isu yang besar, namun ia perlu selaras dengan peningkatan kemahiran yang perlu dimiliki rakyat di negara ini.

“Pelabur yang datang ke Malaysia memerlukan pekerja tempatan berkemahiran tinggi dan cara itu dapat memastikan gaji ditingkatkan.

“Kita perlu melatih anak muda dengan kemahiran tinggi serta berkualiti dalam bidang yang diperlukan dan sudah pasti akan dapat gaji tinggi,” katanya yang juga Ahli Parlimen Jeli.

Mustapa berkata demikian kepada pemberita selepas merasmikan Projek Infrastruktur Pelancongan di Bukit Salor, hari ini.

Media sebelum ini melaporkan kedudukan Malaysia dalam Purata Tahun Persekolahan menggambarkan kekurangan kemahiran dalam kalangan pekerja tempatan sehingga menyebabkan tawaran gaji yang rendah oleh majikan.

Mengulas lanjut, Mustapa berkata, pendigitalan dalam sistem pendidikan sedang dilaksanakan secara berterusan menerusi sekolah rendah, menengah, kolej vokasional dan universiti bagi meningkatkan kemahiran belia dan rakyat negara ini.

“Kerajaan sentiasa melakukan perubahan terhadap sistem pendidikan negara melalui Kementerian Pendidikan, Kementerian Pengajian Tinggi dan Kementerian Sumber Manusia bagi meningkatkan kemahiran dalam kalangan rakyat di negara ini untuk peluang pekerjaan yang lebih baik,” katanya.

Beliau menambah perubahan itu bagaimanapun perlu bersesuaian dengan keadaan semasa, dinamik dan menepati keperluan industri. – Bernama


Rejim Israel tembak suka hati peserta protes di Tebing Barat

TEBING BARAT, 21 Jamadilawal 1443H, Ahad – Tentera negara pengganas Israel melepaskan tembakan dan mencederakan sekurang-kurangnya tujuh rakyat Palestin ketika protes di beberapa kampung di Tebing Barat yang diduduki.

Sumber perubatan Palestin berkata, puluhan lagi mengalami kecederaan akibat peluru getah dan terhidu gas pemedih mata ketika konfrontasi antara rakyat Palestin dan tentera Israel pada Sabtu.

Menurut Kementerian Kesihatan Palestin, sekurang-kurangnya 48 orang cedera ringan akibat tembakan peluru getah oleh rejim Zionis.

Penduduk beberapa kampung – antara bandar Nablus dan Jenin – terbabit dalam protes tatkala ketegangan yang semakin memuncak di tengah-tengah serangan berterusan dan gangguan oleh peneroka Israel yang tinggal di penempatan haram.

Pergolakan itu berterusan sejak 16 Disember sehingga tercetusnya insiden tembakan berhampiran penempatan Homesh, yang mengakibatkan kematian seorang daripada peneroka haram.

Pegawai tentera Israel berkata, mereka telah menahan beberapa lelaki Palestin dari utara Tebing Barat berhubung dengan tembakan itu.

Penduduk Palestin yang tinggal di perkampungan Burqa, berhampiran dengan pos pendatang Israel mengatakan, sejak insiden itu mereka telah menjadi sasaran peneroka, yang menceroboh harta dan tanah milik mereka.

Katanya, kubur di Tanah Perkuburan Burqa turut dirosakkan. – Agensi


Janji kaji semula skim gaji perlu dibuktikan, bukan sekadar pancing

Oleh Zuhayati Yazid

BANGI, 22 Zulhijjah 1444H, Selasa – Komitmen yang diberikan kerajaan Madani pimpinan Datuk Seri Anwar Ibrahim untuk mengkaji semula skim gaji penjawat awam adalah satu janji yang perlu dibuktikan secara praktikal dan bukan sekadar menjadi ‘pancingan’ menjelang Pilihan Raya Negari (PRN), 12 Ogos depan.

Naib Presiden BERJASA, Ir Ts Muhammad Lukman al-Hakim Mohamad berkata, bukan sahaja semakan gaji penjawat awam, masih banyak janji kerajaan yang perlu ditunaikan.

“Perkara lain yang perlu diberikan perhatian antaranya Bantuan Khas Kewangan RM700, Bantuan Khas Kewangan untuk Pesara (RM350) dan Bantuan Khas Aidilfitri RM600.

“Seharusnya perdana menteri ikhlas dan pantas membuat perubahan kali ini demi membela nasib dan penghargaan penjawat awam di negara kita,” katanya ketika dihubungi Ismaweb.net, hari ini.

Pada 7 Julai lalu, kerajaan bersetuju untuk mengkaji semula skim gaji perkhidmatan awam dengan perbincangan awal mengenainya akan dibangkitkan pada Mesyuarat Jemaah Menteri.

Anwar berkata, syor penelitian semula skim gaji perkhidmatan awam itu dibuat selepas mempertimbangkan tiada kenaikan diberikan bagi suatu jangka masa yang agak lama.

Bagaimanapun, beliau tidak menetapkan jangka masa khusus bagi perbincangan itu mahupun peratusan kenaikan yang dijangka diberikan, selain menyifatkan perbincangan mengenainya masih di peringkat awal.

Mengulas lanjut, Lukman mempersoalkan tindakan kerajaan-kerajaan terdahulu yang dilihat terlalu ‘lembab’ bertindak dalam menyelesaikan isu kenaikan gaji melibatkan penjawat awam.

Tegas beliau, sejarah menunjukkan gaji penjawat awam kali terakhir disemak 10 tahun yang lalu pada tahun 2013, sedangkan kos sara hidup dan kepincangan ekonomi yang begitu menghimpit telah lama memberikan kesan kepada seluruh rakyat Malaysia termasuk para penjawat awam.

Pada masa sama, beliau berpandangan gaji minimum sebanyak RM1,500 dan skim gaji yang dinikmati para pekerja sektor swasta juga perlu diperhatikan.

Katanya, meskipun penetapan skim gaji swasta bukan secara langsung di bawah tanggungjawab kerajaan, tetapi polisi dan pendekatan memacu ekonomi yang diambil oleh pihak kerajaan akan membantu memastikan harapan ini akan terlaksana dengan lebih berkesan dan efektif.


Vaksin, kawalan pergerakan kendiri pertahanan utama lawan COVID-19

KUALA LUMPUR, 16 Syawal 1442H, Jumaat – Suntikan vaksin dan kawalan pergerakan kendiri, adalah pertahanan utama dan penting bagi setiap rakyat ketika ini dalam usaha untuk melumpuhkan penularan COVID-19 yang dilihat kembali memuncak sejak awal April lepas.

Presiden Persatuan Pakar Perubatan Kesihatan Awam Malaysia Datuk Dr Zainal Ariffin Omar berkata dua tindakan itu harus dilaksanakan dan digembleng bersama-sama oleh semua pihak, untuk memastikan negara mampu melandaikan semula lekuk penularan wabak maut itu.

Beliau berkata pelaksanaan vaksinasi ketika ini perlu ditambah baik agar lebih sistematik merangkumi proses pendaftaran dan penerimaan suntikan, selain memaksimumkan keupayaan fasiliti kesihatan awam serta swasta untuk mempercepatkan proses pelalian kepada kira-kira 10 juta rakyat yang berdaftar bagi Program Imunasi COVID-19 Kebangsaan.

“Apabila bekalan vaksin kembali stabil, kerajaan perlu tingkatkan pembabitan sektor kesihatan swasta dan pertubuhan bukan kerajaan (NGO) kesihatan untuk bersama-sama melaksanakan suntikan kepada rakyat di semua jenis fasiliti kesihatan.

“Saya fikir semua pihak bersedia untuk bantu KKM, malah kita mungkin boleh pertimbangkan untuk laksanakan proses suntikan sepanjang hari atau 24 jam, agar lebih ramai rakyat disuntik,” katanya dihubungi Bernama, baru-baru ini.

Dr Zainal Ariffin berkata pendekatan lain ialah pemvaksinan di kawasan panas seperti di lokaliti Perintah Kawalan Pergerakan Diperketatkan (PKPD) selain ruang penambahbaikan sentiasa wujud dengan kerajaan perlu meneliti semula perancangan sebelum ini yang mungkin tidak lagi sesuai dengan keperluan semasa.

“Jika kita lihat sambutan rakyat mendaftar vaksin di MySejahtera serta pendaftaran sukarela vaksin AstraZeneca, jelas menunjukkan ramai mahukan vaksin dan ini isyarat kepada kerajaan untuk percepatkan proses vaksinasi,” katanya.

Selain itu, Dr Zainal Ariffin turut mencadangkan Majlis Keselamatan Negara (MKN) meneliti semula prosedur operasi standard (SOP), agar lebih sesuai mengikut keperluan dan mengambil kira ciri-ciri virus yang kini sudah bermutasi dan wujud varian of concerns (VOC) yang lebih mudah merebak.

Beliau berkata selain penguatkuasaan SOP had masa operasi sektor ekonomi, kawalan jumlah pergerakan orang keluar rumah perlu dilaksanakan seperti membenarkan hanya seorang atau dua ahli keluarga keluar untuk aktiviti harian dan urusan penting.

“Terdapat kajian yang mendapati penyebaran COVID-19 juga berlaku secara bawaan udara (airborne) selain rembesan cecair (droplets), justeru itu penting untuk rakyat sedar dan patuh kepada amalan ‘elak 3 S’ iaitu jangan sembang dekat, elak kawasan sesak dan ruang sempit.

“Sebelum nak keluar rumah, semak dahulu keadaan jangkitan wabak di kawasan sekitar menerusi hotspots COVID-19 di MySejahtera. Jika tiada keperluan penting duduk di rumah dan jika terpaksa keluar pakai pelitup muka seperti yang disarankan,” katanya.

Dalam tempoh Mei 2021 sahaja, hampir setiap hari negara mencatatkan kes positif COVID-19 baharu tertinggi dengan kumulatif 541,224 kes setakat semalam (27 Mei), manakala jumlah korban seramai 2,491 orang. – Bernama


Kakitangan positif COVID-19, sebuah tadika Kemas di Terengganu ditutup

KUALA TERENGGANU, 13 Safar 1442H, Khamis – Jabatan Kemajuan Masyarakat (Kemas) Terengganu mengesahkan sebuah taman bimbingan kanak-kanak (tabika) di Al Muktafi Billah Shah dekat Bukit Besi dekat sini, ditutup bermula hari ini, selepas seorang kakitangannya didapati positif COVID-19.

Pengarahnya, Ahmad Fakhrul Azman Muhammad Radzi berkata, penutupan premis itu adalah inisiatif pihaknya sendiri bagi mencegah penularan wabak itu.

Bagaimanapun, katanya, tempoh penutupan akan bergantung kepada penilaian Jabatan Kesihatan Negeri Terengganu kelak.

“Hari ini juga kontak rapat kepada kakitangan tersebut telah menjalani ujian saringan COVID-19 termasuk 20 kanak-kanak yang belajar di tabika itu.

“Sehubungan itu, kita berharap ibu bapa tidak panik kerana Kemas Terengganu telah mengambil semua langkah perlu seperti yang disarankan Kementerian Kesihatan Malaysia,” katanya ketika dihubungi pemberita hari ini.

Katanya, buat masa ini semua tabika Kemas yang lain di seluruh Terengganu beroperasi seperti biasa. -Bernama


SMK Balai Ringin terbakar, KPM ambil tindakan segera

KUCHING, 5 Jamadilakhir 1443H, Sabtu – Sebuah blok Sekolah Menengah Kebangsaan (SMK) Balai Ringin di Serian, yang terletak kira-kira 90 kilometer dari bandar raya Kuching musnah dalam kebakaran awal pagi tadi.

Menurut Pusat Gerakan Operasi Bomba dan Penyelamat Sarawak dalam kenyataan di sini hari ini, anggota dikerahkan ke tempat kejadian sebaik menerima panggilan pada pukul 3.04 pagi.

“Kebakaran melibatkan blok pentadbiran yang menempatkan bilik guru di tingkat atas bangunan yang musnah 100 peratus.

“Menurut pengawal keselamatan sekolah, ada bunyi letupan dari sebelah hujung bahagian kanan atas bangunan tersebut pada awal kejadian…kebakaran itu bagaimanapun tidak melibatkan kemalangan jiwa,” menurut kenyataan itu.

Sementara itu, Menteri Kanan Pendidikan Datuk Dr Radzi Jidin menerusi perkongsian dalam Facebook miliknya berkata, kementerian akan mendapatkan maklumat lengkap mengenai kerosakan dan mengambil tindakan susulan dengan segera.

“Saya sendiri pernah melawat ke sekolah ini ketika kunjungan ke Sri Aman tahun lepas. Alhamdulillah, tiada kemalangan jiwa dilaporkan dalam kejadian tersebut.

“Kami akan ikhtiarkan yang terbaik untuk warga SMK Balai Ringin,” katanya. – Bernama


Perguna rakyat Palestin demi survival politik, heret segera Netanyahu ke ICC

Oleh Ainul Illia Meor Suzurudin

BANGI, 5 Syawal 1442H, Isnin – Pemimpin kumpulan pengganas Zionis, Benjamin Netanyahu perlu segera diheret ke Mahkamah Jenayah Antarabangsa (ICC) atas kesalahan jenayah perang dan pembunuhan beramai-ramai rakyat Palestin.

Umum tahu, bahkan seperti yang didedahkan bekas Menteri Pertahanan dan ketua parti Yisrael Beitenu, Avigdor Lieberman bahawa: “Tujuan strategik operasi (ketenteraan) ketika ini adalah untuk meningkatkan imej Netanyahu di hadapan khalayak ramai.

“Selama mandat untuk membentuk kerajaan ada pada Lapid, Netanyahu akan berusaha untuk melanjutkan operasi.

“Proses ini dilaksanakan tanpa dasar yang jelas dan sama sekali tidak perlu. Netanyahu memanipulasi tentera, dan Hamas akan muncul sebagai pemenang,” tegas Lieberman.

Sejak dua tahun kebelakangan ini, Netanyahu memperjuangkan kelangsungan politiknya dengan apa jua cara.

Walhal, beliau telah didakwa dengan penipuan serta rasuah, dan berpotensi menghadapi hukuman penjara yang berat jika jatuh daripada tampuk kekuasaan.

Netanyahu sekarang takut akan ‘blok perubahan’ yang melibatkan kebangkitan Lapid dan Gantz, yang turut mahu menyingkirkan Netanyahu, kata kolumnis Haaretz, Akiva Elder.

Mengulas situasi itu, Pegawai Penyelidik IRIS Institute, Asyraf Farique berkata, jelas Netanyahu terdesak dan berhadapan dengan situasi politik yang tidak memihak kepada diri serta juga partinya.

Untuk rekod, beliau berkata, Netanyahu gagal membentuk kerajaan baru, di mana tarikh akhirnya pada 4 Mei 2021 yang lalu.

“Partinya, Likud gagal membentuk kerajaan dengan gabungan parti yang lain kerana gagal mendapatkan kerusi majoriti 61 kerusi.

“Walau bagaimanapun Netanyahu masih lagi sebagai Perdana Menteri interim sehinggalah kerajaan baru terbentuk.

“Jika tiada pihak berjaya membentuk kerajaan, Israel akan menuju pilihan raya yang kelima,” katanya ketika dihubungi Ismaweb.net, hari ini.

Dalam pada itu, Asyraf berkata, Netanyahu sebelum ini ingin melepaskan diri daripada tuduhan rasuah dan salah guna kuasa dari Mahkamah Tinggi Israel.

“Krisis politik dalaman Israel yang meruncing, ditambah lagi dengan ketidakupayaan pasukan keselamatan mereka mengekang serangan daripada Hamas, menyebabkan kepercayaan rakyat negara haram Israel terhadapnya mulai jatuh.

“Netanyahu juga mendapat kecaman yang teruk dari parti pembangkang,” katanya.

Beliau berkata, ketua pembangkang, Yair Lapid mengadakan sidang media bahawa kerajaan Netanyahu telah gagal menguruskan konflik ini.

Malah, pihak pembangkang sedang membentuk koalisi baharu untuk menubuhkan kerajaan dan menumbangkan parti Likud.

“Yair Lapid dijangka akan menjadi Perdana Menteri yang baru sekiranya kerajaan baru ini dibentuk,” katanya.


Keputusan kes profil tinggi dominasi mahkamah, tarik perhatian masyarakat antarabangsa

KUALA LUMPUR, 13 Jamadilawal 1442H, Isnin – Keputusan beberapa kes berprofil tinggi yang sebelum ini menjadi bualan ramai sehingga menarik perhatian masyarakat antarabangsa mendominasi gelanggang mahkamah sepanjang tahun 2020.

Paling menonjol keputusan mahkamah dalam kes berkaitan skandal 1Malaysia Development Berhad (1MDB) membabitkan Datuk Seri Najib Razak pada 28 Julai yang menyaksikan bekas Perdana Menteri keenam Malaysia itu dihukum penjara 12 tahun dan denda RM210 juta.

Hakim Mahkamah Tinggi Mohd Nazlan Mohd Ghazali mendapati Ahli Parlimen Pekan itu bersalah atas tujuh pertuduhan pecah amanah jenayah, pengubahan wang haram dan penyalahgunaan kuasa membabitkan dana RM42 juta milik SRC International Sdn Bhd.

Dalam penghakiman setebal 801 muka surat bertarikh 21 Ogos, Mohd Nazlan menyifatkan kes tersebut sebagai kesalahan pecah amanah jenayah paling buruk kerana membabitkan perdana menteri ketika itu yang merupakan pegawai atasan tertinggi dalam kerajaan.

Tidak berpuas hati dengan keputusan itu, Najib, 67, mengemukakan 307 alasan dalam petisyen rayuannya berhubung sebab beliau perlu dibebaskan daripada pertuduhan terbabit.

Mahkamah Rayuan telah menetapkan 12 hari iaitu mulai 15 Feb tahun depan untuk mendengar rayuan Najib yang kini bebas selepas diikat jamin RM2 juta dengan dua penjamin.

Beberapa bulan sebelum itu, negara dikejutkan dengan keputusan Mahkamah Sesyen pada 13 Mei yang melepas tanpa membebaskan anak tiri Najib, Riza Shahriz Abdul Aziz, seorang produser filem di Hollywood, daripada pertuduhan pengubahan wang haram membabitkan US$248 juta (RM1.25 bilion) dipercayai diseleweng daripada dana 1MDB.

Keputusan itu dibuat susulan persetujuan yang dicapai antara pendakwaan dengan tertuduh dan Suruhanjaya Pencegahan Rasuah Malaysia dalam satu kenyataan menyebut bahawa Kerajaan Persekutuan akan memperoleh semula aset di luar negara yang dianggarkan bernilai US$107.3 juta (RM465.3 juta).

Pada 4 September pula, Mahkamah Tinggi telah membebaskan sebuah syarikat yang berpangkalan di United Kingdom iaitu Goldman Sachs International Ltd serta dua entitinya di Asia, Goldman Sachs (Asia) LLC dan Goldman Sachs (Singapura), daripada pertuduhan berkaitan penjualan bon 1MDB berjumlah RM27.2 bilion (US$6.5 bilion) selepas pendakwaan menarik balik semua pertuduhan.

Turut menjadi tumpuan ramai ialah keputusan Mahkamah Tinggi yang mengarahkan Najib dan dua anak lelakinya membayar sebanyak RM1.74 bilion kepada Lembaga Hasil Dalam Negeri (LHDN) selepas LHDN memperoleh penghakiman terus bagi memaksa mereka melunaskan jumlah itu.

Najib diperintahkan membayar RM1.69 bilion sebagai tambahan tunggakan cukai manakala Datuk Mohd Nazifuddin, 37, sebanyak RM37.6 juta dan Datuk Mohamad Nizar, 42, sebanyak RM13.16 juta.

Rayuan mereka akan didengar pada 16 Jun tahun depan.

Satu lagi keputusan yang menjadi bualan hangat ialah pembebasan Tan Sri Musa Aman pada 9 Jun oleh Mahkamah Tinggi daripada 46 pertuduhan rasuah dan pengubahan wang haram membabitkan kontrak konsesi balak di Sabah selepas pendakwaan menarik balik pertuduhan terhadap bekas Ketua Menteri itu.

Teka-Teki mengenai kesudahan siasatan berhubung projek terowong dasar laut Pulau Pinang akhirnya terjawab apabila bekas Menteri Kewangan Lim Guan Eng dihadapkan ke Mahkamah Sesyen di sini dan Butterworth atas dua pertuduhan rasuah dan dua pertuduhan pecah amanah jenayah pada Ogos dan kes itu akan dibicarakan di sini pada Jun tahun depan.

Ahli Parlimen Bagan itu berdepan satu lagi pertuduhan rasuah berhubung pemberian projek kepada sebuah syarikat di Mahkamah Sesyen Butterworth dan seorang ahli perniagaan wanita Phang Li Koon didakwa bersubahat dengan Lim manakala isterinya, Betty Chew Gek Cheng pula berdepan tiga pertuduhan pengubahan wang haram.

Kes pembunuhan model warga Mongolia Altantuya Shaariibuu sekali lagi menjadi tumpuan apabila bekas anggota polis Unit Tindakan Khas Azilah Hadri gagal dalam percubaan terakhirnya untuk mengenepikan sabitan serta hukuman mati yang dijatuhkan ke atasnya selepas Mahkamah Persekutuan menolak permohonan semakan terhadap sabitan pada 8 Dis.

Azilah kini hanya mempunyai satu pilihan untuk melepaskan diri daripada tali gantung iaitu mendapatkan pengampunan daripada Sultan Selangor dan dia telah memfailkan permohonan agar hukuman mati yang dijatuhkan ke atasnya diganti dengan hukuman penjara.

Turut mencuri tumpuan keputusan Mahkamah Persekutuan yang menolak permohonan Datuk Jahid @ Noordin Jahim bagi menangguhkan Pilihan Raya Negeri Sabah pada saat-saat akhir dalam rayuan berhubung isu siapa sebenarnya Ketua Menteri yang sah antara Datuk Seri Mohd Shafie Apdal dan Tan Sri Musa Aman.

Mahkamah membuat keputusan itu pada 11 September iaitu sehari sebelum penamaan calon.

Menghiasi dada utama akhbar ialah keputusan Mahkamah Tinggi pada 7 Ogos yang menolak saman bekas Perdana Menteri Tun Dr Mahathir Mohamad dan lima lagi terhadap Perdana Menteri Tan Sri Muhyiddin Yassin serta tiga yang lain berhubung pembatalan keahlian mereka dalam Parti Pribumi Bersatu Malaysia (Bersatu) atas alasan mereka tidak mempunyai ‘locus standi’ untuk mengambil tindakan undang-undang terhadap defendan.

Turut menjadi perhatian serta melegakan banyak pihak ialah keputusan Mahkamah Tinggi bahawa persidangan Parlimen sehari yang berlangsung pada 18 Mei adalah sah dan mengikut undang-undang meskipun agak luar biasa serta tidak pernah berlaku sebelum ini, dalam usaha mengelak penularan pandemik COVID-19.

Hakim Datuk Ahmad Kamal Md Shahid membuat keputusan itu selepas menolak saman pemula yang difailkan peguam R. Kengadharan serta aktivis sosial D. Arumugam terhadap Muhyiddin dan bekas Speaker Dewan Rakyat Tan Sri Mohamad Ariff Md Yusof untuk mendapatkan deklarasi bahawa persidangan itu tidak mengikut perlembagaan.

Mengakhiri kalendar 2020 ialah keputusan Mahkamah Tinggi pada 21 Dis yang menjatuhkan hukuman penjara 12 bulan dan denda RM2 juta ke atas bekas Menteri Wilayah Persekutuan Datuk Seri Tengku Adnan Tengku Mansor, 70, selepas didapati bersalaha menerima rasuah sebanyak RM2 juta daripada seorang ahli perniagaan pada 2016.

Bagaimanapun, Hakim Mohamed Zaini Mazlan membenarkan permohonan Tengku Adnan untuk menangguhkan pelaksanaan hukuman sementara menunggu rayuan.

Dalam penghakimannya, Mohamed Zaini memutuskan bahawa wang RM2 juta yang diberikan Tan Sri Chai Kin Kong kepada Tengku Adnan kekal dalam akaun syarikatnya, Tadmansori Holdings Sdn Bhd, dan beliau telah menggunakan syarikat itu bagi menerima wang tersebut hasil perlakuan jenayah yang kemudian masuk ke dalam poketnya sendiri.

Tengku Adnan, yang berdepan satu lagi pertuduhan menerima rasuah RM1 juta daripada seorang ahli perniagaan Datuk Tan Eng Boon, telah dilepas tanpa dibebaskan oleh Mahkamah Tinggi pada 7 Dis selepas pendakwaan memaklumkan mereka tidak berhasrat meneruskan kes itu kerana terdapat perkembangan baharu.

Tan, yang mengaku bersalah atas pertuduhan pilihan iaitu bersubahat dengan ahli politik itu, telah dijatuhkan hukuman denda sebanyak RM1.5 juta. – Bernama


Tuntutan Sultan Sulu tidak masuk akal: KM Sabah

BANGI, 3 Syaaban 1443H, Ahad – Tuntutan waris Sultan Sulu terhadap Sabah disifatkan sebagai sesuatu yang tidak masuk akal, tegas Ketua Menteri Sabah, Datuk Seri Hajiji Noor.

Beliau berkata, kerajaan Sabah tidak pernah dan tidak akan mengiktiraf tuntutan daripada waris Kesultanan Sulu kerana Sabah adalah sebuah negeri berdaulat dalam Persekutuan Malaysia.

“Tuntutan itu tidak masuk akal. Kedaulatan Sabah dalam Persekutuan Malaysia tidak seharusnya dipersoalkan,” katanya dalam kenyataan, hari ini.

Beliau turut menggesa rakyat negeri itu bertenang dan menyerahkan kepada pasukan perundangan kerajaan negeri dan Persekutuan untuk mengendalikan isu tuntutan berkenaan.

Rabu lalu, Kementerian Luar dan Jabatan Peguam Negara dalam satu kenyataan bersama memaklumkan kerajaan Malaysia menolak sepenuhnya tuntutan sebanyak AS$14.92 bilion (RM62.59 bilion) yang dikatakan perlu dibayar kepada keturunan Sultan Sulu.

Sebelum ini, agensi berita Sepanyol melaporkan penimbang tara Sepanyol, Gonzalo Stampa mengarahkan Malaysia membayar pampasan kepada waris Sultan Sulu berjumlah AS$14.92 bilion (RM62.59 bilion).

Isu pampasan itu timbul berikutan Malaysia didakwa tidak membayar wang pemisah sejak 2013 sekali gus menyebabkan Malaysia didakwa melanggar Perjanjian 1987 yang ditandatangani oleh Sultan Jamal Al-Alam, Baron De Overbeck dan Alfred Dent mewakili syarikat British Utara Borneo.


Minta wanita muslim bukakan bir, kelab komedi jelas hina Islam

BANGI, 14 Zulhijjah 1443H, Khamis – Belum reda kemarahan rakyat terhadap wanita menghina Islam ketika membuat persembahan di Crackhouse Comedy Club baru-baru ini, tular pula video seorang lelaki menyindir dan mempersendakan agama rasmi negara itu di kelab komedi sama.

Ini susulan video yang dimuat naik di TikTok, pemilik akaun bernama Rizal Van Geyzel sedang membuat persembahan komedi berdiri yang kononnya berkongsi pengalaman bersekolah di sekolah kerajaan, mengaitkan pembelajaran pengajian Islam.

Bukan sekadar video berkenaan, menyusul pula tangkap layar daripada akaun Instagram milik Rizal – juga pengasas bersama kelab komedi itu – mempamerkan seorang wanita muslim membuka minuman bir untuk.

Tindakan itu mencetuskan kemarahan banyak pihak termasuk Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

Beliau menyifatkan, kelakuan Rizal itu bukan sahaja jelas menghina agama Islam, bahkan juga masyarakat muslim.

“Sebenarnya sudah banyak video dan tangkap layar hantaran sosial medianya yang menunjukkan penghinaan terhadap Islam dan Melayu yang tular hasil pembongkaran netizen.

“Namun, tangkap layar yang saya kongsikan ini yang paling menyakitkan hati saya,” katanya dalam kenyataan, hari ini.

Aminuddin berkata, jika Rizal selaku pengasas begitu bangga berkongsikan persembahan yang kononnya ‘lawak’ itu, maka ia adalah satu bentuk sokongan kuat kepada kelakuan-kelakuan melampau lain oleh pemilik kelab berkenaan.

Justeru, katanya, tidak hairanlah insiden wanita yang membuka tudung dan pakaian baru-baru ini boleh berlaku, kerana seolah-olah ada motivasi tinggi untuk melakukannya.

“Saya tak pastilah apakah DBKL masih ingin bertolak ansur atau takut dengan kritikan pihak tertentu jika mengambil tindakan menghentikan operasi kelab itu serta-merta.

“Namun, kalaulah DBKL ambil pendirian tersebut, apakah kelab ini akan berpindah operasinya ke negeri lain? Menarik juga untuk lihat, negeri dan PBT mana yang sanggup beri lesen,” katanya.

Terdahulu, Dewan Bandaraya Kuala Lumpur (DBKL) menggantung sementara operasi kelab komedi itu sebagai mesej jelas bahawa mereka membantah apa juga aktiviti yang melanggar mana-mana sensitiviti membabitkan agama, bangsa dan kedaulatan negara.

Bagaimanapun, pihak pengurusan Crackhouse Comedy Club menggesan DBKL menarik semula penggantungan lesen premis itu kerana mendakwa kelab disita tanpa sebarang notis bertulis awal.


Presiden Ukraine dakwa Russia rancang bom pelabuhan Odesa

KYIV, 4 Syaaban 1443H, Isnin – Presiden Ukraine, Volodymyr Zelenskyy mendakwa tentera Russia sedang bersiap sedia untuk mengebom bandar pelabuhan utama Odesa di pantai Laut Hitam Ukraine.

“Mereka sedang bersiap sedia untuk mengebom Odesa,” kata Zelenskyy dalam ucapan di televisyen pada Ahad.

“Rakyat Russia sentiasa datang ke Odesa. Mereka sentiasa merasakan hanya kehangatan di Odesa. Hanya keikhlasan. Dan sekarang apa? Bom terhadap Odesa? Artileri menentang Odesa? Peluru berpandu menentang Odesa?” soalnya tanpa mengulas lanjut.

Beliau turut mendakwa bahawa serangan Russia itu akan menjadi jenayah sejarah dan perang.

Bagaimanapun tiada respon segera oleh Russia – yang melancarkan pencerobohan terhadap Ukraine dari udara, darat dan laut pada 24 Februari – berhubung perkara itu.

Kira-kira sejuta orang tinggal di Odesa, sebuah pelabuhan kosmopolitan di pantai selatan Ukraine dengan penutur bahasa Ukraine dan Russia serta minoriti Bulgaria serta Yahudi. – Agensi


Aktiviti di Perak seperti biasa, tiada sekatan

IPOH, 18 Safar 1442H, Selasa – Semua aktiviti di Perak akan berjalan seperti biasa dan tidak perlu ditangguhkan meskipun terdapat peningkatan kes COVID-19 di negara ini, kata Datuk Seri Ahmad Faizal Azumu.

Menteri Besar Perak itu berkata, tiada keperluan untuk memperketat aktiviti buat masa ini, kerana kes COVID-19 hanya merebak di kawasan tertentu.

“Menurut pandangan agensi yang relevan, kes-kes terjadi di tempat tertentu dan tidak disebarkan melalui program, perjumpaan atau acara perkahwinan,” katanya kepada wartawan selepas merasmikan seminar di Ipoh Convention Center di sini, hari ini.

“Kami akan selalu memantau untuk melihat sama ada terdapat keperluan untuk memperketat aktiviti sosial atau perniagaan,” katanya seperti dilapor The Star.

Beliau berkata demikian selepas diminta mengulas mengenai pendirian negeri berikutan penangguhan majlis di di beberapa negeri kerana lonjakan kes COVID-19.

Faizal berkata, selagi orang ramai mematuhi prosedur operasi standard (SOP) dengan menjaga jarak, membersihkan tangan, virus dapat dikendalikan.

“Saya harap orang ramai tidak panik. Seperti di media sosial, saya lihat ramai orang marah pada ahli politik. Virus ini tidak bias, baik Presiden AS atau kumpulan tertentu, ia boleh menyerang siapa saja,” katanya.

Faizal juga mengatakan bahawa beliau telah melakukan tiga ujian pengesanan COVID-19 atau ‘swab test’ sejak kembali dari Sabah, selepas tamatnya Pilihan Raya Negeri (PRN).

“Keputusan semua negatif. Saya juga melakukan kuarantin selama 14 hari,” katanya.


Baru 4 pemimpin UMNO tawar diri calon Naib Presiden

BANGI, 3 Syaaban 1444H, Jumaat – Berbaki dua hari lagi sebelum tarikh akhir penyerahan borang pencalonan pemilihan UMNO sesi 2023-2026, hanya empat pemimpin parti itu yang menawarkan diri bertanding calon Naib Presiden.

Sebelum ini, dua penyandang jawatan itu iaitu Datuk Seri Mohamed Khaled Nordin dan Datuk Mahdzir Khalid menawarkan diri sekali lagi untuk mempertahankan jawatan berkenaan.

Selain dua pemimpin terbabit, Pengerusi Badan Perhubungan UMNO Wilayah Persekutuan, Datuk Seri Johari Abdul Ghani dan Ahli Majlis Tertinggi, Datuk Seri Reezal Merican Naina Merican menjadi individu ketiga serta keempat menawarkan diri sebagai calon Naib Presiden.

Setakat ini, seorang lagi penyandang Naib Presiden yang juga bekas Perdana Menteri, Datuk Seri Ismail Sabri Yaakob masih belum menyatakan pendirian sama ada mahu mempertahankan jawatan atau sebaliknya.

Selain semua individu berkenaan, beberapa nama lain turut dikatakan berpotensi sebagai calon Naib Presiden iaitu Ahli Parlimen Simpang Renggam, Datuk Seri Hasni Mohamad; Menteri Luar, Datuk Seri Zambry Abdul Kadir dan Menteri di Jabatan Perdana Menteri (Undang-Undang dan Reformasi Institusi), Datuk Seri Azalinan Othman Said.

Bagaimanapun, ketiga-tiga individu itu setakat ini masih belum menghantar borang pencalonan.


KDN teliti dakwaan ejen Mossad Israel masuk Malaysia

BANGI, 21 Rabiulawal 1444H, Selasa – Kementerian Dalam Negeri (KDN) sedang meneliti dakwaan kemasukan ejen perisikan Israel, Mossad yang menculik seorang warga Palestin seperti yang disiarkan dalam sebuah akhbar tempatan.

Menteri Dalam Negeri, Datuk Seri Hamzah Zainudin berkata, pemerhatian sedang dilakukan secara menyeluruh dan jika perlu tangkapan akan dapat diambil serta-merta.

“Sesiapa sahaja yang masuk ke dalam negara kita ini, mereka perlu ada dokumen sah. Jadi bila kita ada maklumat yang mengatakan ada orang masuk menggunakan dokumen tidak sah, kita akan pantau.

“Akhirnya, kalau kita rasa sudah sampai masa kita tangkap mereka, kita akan ambil tindakan sewajarnya,” katanya seperti dipetik media tempatan.

Beliau berkata demikian ketika diminta mengulas mengenai laporan akhbar tempatan yang mendakwa ejen perisikan Israel, Mossad telah memasuki negara ini dalam usaha mereka mengesan dan menculik warga Palestin yang mereka percaya sebagai aset Briged Hamas al-Qassam.

Terdahulu, New Straits Times (NST) melaporkan, tindakan ejen perisik berkenaan yang telah menyesuaikan taktik untuk tidak meninggalkan kesan pembabitan mereka selain dipercayai merekrut aset tempatan untuk membantu rejim Zionis memburu anggota Hamas di Malaysia.

Pautan terdahulu;


21 produk makanan ada racun berjadual

BANGI, 19 Rabiulawal 1442H, Khamis – Kementerian Kesihatan (KKM) mengesan 21 produk makanan membabitkan 16 jenama didapati mengandungi racun berjadual yang dilarang penambahannya dalam makanan.

Hasil pemantauan Bahagian Keselamatan dan Kualiti Makanan (BKKM) yang dijalankan sepanjang tahun 2019 hingga Ogos 2020, produk berkenaan didapati diaduk dengan racun berjadual seperti sildenafil, tadalafil, dexamethasone dan prednisolone.

Ia membabitkan minuman kesihatan Tonik Tuan Haji 1921, Candy B+ Complex, Orange+, Kopi Panggung Al Ambiak, Kopi Jantan Tradisional, Kopi Pra Campuran, Kopi Harimau, Kopi Mutiara, Jus Kesihatan Tradisional, Miracle Energy Coffee dan Kopi Strong Man Plus.

Justeru, tindakan undang-undang telah diambil ke atas pengeluar atau pengedar empat daripada 16 jenama produk makanan yang tidak mematuhi undang-undang itu.

Ketua Pengarah Kesihatan, Tan Sri Dr Noor Hisham Abdullah berkata, hasil siasatan bagi 12 lagi jenama produk makanan yang lain mendapati nama dan alamat syarikat adalah palsu serta tidak lengkap.

“Sehubungan itu, KKM memberi amaran dan melarang penjualan semua produk makanan tersebut.

“Semua peniaga termasuk peniaga atas talian yang masih mempunyai stok produk tersebut diarahkan untuk menghentikan serta-merta penjualan semua produk tersebut dan menghubungi Pejabat Kesihatan Daerah terdekat untuk tujuan penyitaan,” katanya.

Dr Noor Hisham turut meminta orang ramai yang sedang menggunakan produk terbabit supaya segera mendapatkan nasihat serta rawatan dari ahli profesional kesihatan.

Beliau turut mengingatkan orang ramai untuk sentiasa menggunakan kebijaksanaan dan berhati-hati dalam membeli produk makanan yang mungkin diaduk dengan bahan terlarang.

“KKM ingin menegaskan supaya semua makanan yang dijual di negara ini perlu mematuhi Akta Makanan 1983 dan peraturan-peraturan di bawahnya.

“Adalah menjadi tanggungjawab pihak terlibat seperti pengilang, pembungkus, pengedar, ejen pemasaran dan penjual untuk memastikan produk makanan yang dijual mematuhi perundangan makanan,” katanya.


Penduduk bantah keras pembinaan SJKC Too Joon Hing di Bandar Kinrara

BANDAR KINRARA, 7 Ramadan 1442H, Isnin – Penduduk Bandar Kinrara membantah sekeras-kerasnya pembinaan Sekolah Jenis Kebangsaan Cina (SJKC) yang kelima dalam kawasan majoriti Melayu.

Mewakili suara penduduk, Ketua UMNO Subang, Datuk Armand Azha berkata, pihaknya amat tidak berpuas hati dengan pembinaan SJKC Too Joon Hing kerana tidak seimbang dengan populasi penduduk di situ.

Beliau menjelaskan, sekolah kebangsaan yang terdapat di sekitar kawasan berkenaan hanya tiga sahaja jumlahnya, sedangkan SJKC ditambah kepada lima.

Walhal, katanya, majoriti penduduk di kawasan itu adalah orang Melayu dan bukan orang Cina.

“Kita bukan nak tolak pendidikan tetapi kita nak keadilan dalam pendidikan. Kawasan ini sepatutnya dibina sekolah kebangsaan. Jika bina sekolah kebangsaan, Melayu, Cina, India, Kadazan siapa saja boleh dapatkan peluang pendidikan.

“Kalau dibina SJKC rata-rata penduduk di sini risau peluang pendidikan agak sukar. Di sekitar sini saja sudah ada beberapa SJKC. Radius 5km daripada sini sudah ada empat SJKC.

“Sementara di sekolah kebangsaan sekitar ini ada yang kelas Darjah 1 sampai 17 kelas. Itu menunjukkan kepadatan penduduk terlampau tinggi. Guru juga mengharapkan ada sekolah kebangsaan dibina,” katanya setelah mengadakan perjumpaan membincangkan bantahan SJKC Too Joon Hing di Bandar Kinrara BKB5.

Dalam pada itu, beliau difahamkan bahawa tapak pembinaan SJKC itu pada asalnya adalah untuk sekolah kebangsaan.

Justeru, beliau mempersoalkan bagaimana status itu boleh ditukar tanpa sebarang penjelasan kepada penduduk.

“Kita nak tahu bagaimana tapak sekolah kebangsaan ini boleh ditukar status kepada SJKC. Adakah telah mendapat persetujuan daripada EXCO kerajaan negeri atau pun menteri besar sendiri yang meluluskan tapak ini?

“Kita tuntut Menteri Besar Selangor, kerajaan negeri turun untuk berbincang bagi mencari jalan penyelesaian. Kita juga akan buat laporan polis, jumpa badan peguam untuk isu ini,” katanya.

Sementara itu, Pengerusi Persatuan Penduduk BKB5 Bandar Kinrara, Mohamad Haron Mohamad Sidik turut bersuara meminta supaya menteri besar mempertimbangkan penambahan sekolah kebangsaan kerana kepadatan murid.

“Sekolah yang tahun lepas satu sesi, tahun ini semua dah jadi dua sesi. Itu pun dah terlalu padat.

“Kalau kita tak bersiap sedia untuk tahun 2022. Anak kita terpaksa sekolah dekat Petaling Jaya, Kuala Lumpur atau tempat jauh.

“Kalau benar mereka nak teruskan sekolah ini (SJKC Too Joon Hing), menteri besar perlu fikirkan pembinaan sekolah kebangsaan untuk rakyat Kinrara. Kita pernah membuat permohonan 4 tahun lalu, namun tiada tindakan kerana mungkin kerajaan negeri tiada peruntukan pada masa itu,” katanya.


15 maut dihanyut arus

YANGON, 16 Rabiulakhir 1443H, Ahad – Sekurang-kurangnya 15 orang maut dan beberapa lagi hilang selepas dihanyutkan arus deras dalam satu kejadian di tenggara Mon, Myanmar pada Ahad, lapor Agensi Berita Xinhua memetik pegawai polis tempatan.

“Kejadian itu berlaku ketika orang ramai sedang melakukan aktiviti keagamaan di pesisir pantai,” kata pegawai polis.

Kemalangan berlaku kira-kira 7.30 pagi waktu tempatan di bandar Thanbyuzayat.

Operasi mencari dan menyelamat masih diteruskan. – Bernama


Tak perlu pakar Singapura, negara kita pun ada pakar perumahan

Oleh Zuhayati Yazid

BANGI, 3 Rejab 1444H, Rabu – Keputusan kerajaan mengimport pakar daripada agensi perumahan Singapura, Lembaga Perumahan dan Pembangunan (HDB) seolah-olah meremehkan kebolehan syarikat tempatan.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni yakin negara kita sudah mempunyai kepakaran dan mampu untuk membangunkan sektor perumahan.

“Pada saya sesuatu yang sukar untuk difahami kenapa kerajaan mengambil langkah memanggil pakar dari Singapura untuk membantu mbangunkan sektor perumahan tanah air kita.

“Sedangkan kita kita tahu sektor perumahan ini ada kaitan dengan banyak industri lain, jika kita buka kepada pakar luar untuk masuk, dibimbangi banyak syarikat luar akan terlibat.

“Tindakan ini merupakan kerugian kepada syarikat-syarikat tempatan sedangkan kita memiliki kepakaran sendiri yang sudah cukup untuk bangunkan sektor perumahan negara,” katanya ketika dihubungi Ismaweb.net, hari ini.

Mengulas lanjut, Ustaz Muhammad Fauzi berkata, sektor perumahan mempunyai kaitan dengan konsep dan struktur masyarakat di negara ini.

Singapura dan Malaysia adalah dua negara yang berbeza dan semestinya memiliki struktur dan budayanya yang berbeza, katanya.

“Dari segi struktur perumahan, perbandaran, pembinaan bangunan tidak sama kerana Malaysia mempunyai keistimewaan dan budaya yang tersendiri,” katanya.

Malah beliau berpandangan, Malaysia sewajarnya dibangunkan dengan ciri-ciri tersendiri dan perkara tersebut hanya difahami oleh syarikat dan pakar tempatan sahaja.

Sebelum ini, Menteri Pembangunan Kerajaan Tempatan, Nga Kor Ming, memaklumkan, kerajaan Singapura bersetuju menghantar beberapa pakar HDB bulan depan untuk berkongsi kepakaran dengan Malaysia dalam usaha memantapkan lagi sektor pembinaan perumahan awam negara.

Langkah itu, jelas Kor Ming adalah antara komitmennya untuk memberi tumpuan khusus kepada sektor perumahan, selain menyatakan kesediaan untuk mempelajari daripada negara lain.

Ia termasuk dari Jepun dan China sebagai langkah mereformasi sektor perumahan negara.

Pautan berkaitan;
https://ismaweb.net/2023/01/18/kor-ming-tiada-wawasan-hingga-sanggup-terima-pakar-dari-singapura/


Lim Guan Eng, isteri didakwa hari ini

KUALA LUMPUR, 21 Zulhijjah 1441H, Selasa – Bekas Menteri Kewangan, Lim Guan Eng dan isterinya akan dihadapkan ke Mahkamah Pulau Pinang melibatkan kes Suruhanjaya Pencegahan Rasuah Malaysia (SPRM), hari ini.

Astro Awani melaporkan, ini merupakan kali ketiga Ahli Parlimen Bagan itu dihadapkan ke mahkamah dalam tempoh seminggu.

Dua daripada pertuduhan sebelum ini melibatkan projek terowong dasar laut di Pulau Pinang.

Guan Eng bagaimanpun mengaku tidak bersalah atas kedua-dua pertuduhan sebelum ini.

Hari ini, beliau dijangka dituduh mengikut Seksyen 23 Akta SPRM 2009.

Turut didakwa hari ini adalah isteri beliau Betty Chew atas pertuduhan berhubung penglibatannya dengan sebuah syarikat swasta, Excel Property Managment and Consultancy Sdn Bhd.

Siasatan itu adalah berkaitan perunding perundangan yang ditawarkannya kepada syarikat.

Pertuduhan ke atas Betty dikemukakan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) 2001.

Betty ditahan Jumaat lalu ketika hadir bersama adik iparnya, Lim Hui Ying untuk memberi keterangan di ibu pejabat SPRM Georgetown, Pulau Pinang.


Masyarakat perlukan tempat berpaut, projek besar bangunkan sistem Islam

Oleh Ainul Illia Meor Suzurudin

BANGI, 8 Zulhijjah 1443H, Jumaat – “Kita sudah berlalu fasa Islamisasi, di mana kita memberi penerangan kepada masyarakat mengenai Islam, dan masyarakat dah pun yakin dengan Islam. Namun, sekarang kita ada persimpangan baharu.”

Demikian kata Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni pada Malam Pelancaran Sambutan 25 Tahun ISMA, di Bangi Resort Hotel, semalam.

Beliau menegaskan, sekarang masyarakat sedang menantikan tindakan selanjutnya daripada golongan Islamis yang boleh menjadi tempat untuk mereka berpaut.

Katanya, orang ramai sudah menerima dan akur dengan kebenaran Islam, namun kini telah sampai peringkat di mana mereka mahu melihat produknya – model mahupun institusi – di hadapan mata.

“Kita sudah mengkritik sistem Barat, sistem kapitalis dan sebagainya. Fasa di mana kita mengkritik sistem Barat ini dah habis. Jadi apa sistem yang golongan Islamis nak perkenalkan. Bentuk institusi yang macam mana.

“Masyarakat sekarang tunggu model yang boleh disentuh, dilihat dan berpaut,” katanya.

Menjelaskan perkara itu, beliau berkata, ketika ini cabaran kepada pertubuhan dan gerakan Islam tanah air ini adalah untuk mewujudkan projek yang boleh dilihat.

“Bolehkah golongan Islamis mengangkat pusat zakat sehingga ke satu tahap yang cukup dihormati oleh masyarakat. Dan sehingga orang boleh menganggap pusat zakat sebagai penyelesaian segala masalah.

“Kita tak sampai situ lagu. Belum sampai tahap sehingga boleh meyakinkan masyarakat. Sistem wakaf juga sepatutnya menyelamatkan orang Islam.

“Bukan hanya tanah wakaf, dan sebagainya, tetapi boleh sampai lahirkan sistem universiti wakaf seperti Universiti Al-Azhar di Mesir. Kita belum mampu bangunkan sistem begitu,” katanya.

Atas dasar itu, tugas untuk menyusun semula perkara sedemikian adalah cabaran baharu buat gerakan Islam yang mahu ke hadapan dalam membangunkan umatnya.

Ditambah pula dengan kerenah Barat yang sentiasa mengekang sebarang usaha membangunkan sistem Islam, tegas Ustaz Muhammad Fauzi.

“Dia (Barat) akan biarkan umat Islam bercakap tentang teori sahaja. Tasawwur sahaja. Dan dia pun tak kisah pun kita kritik teori dia. Tapi dia takkan bagi kita kembangkan institusi Islam kita. Dia akan menyekatnya.

“Institusi sedia ada pun dia sedang cuba musnahkan. Kita tengok cubaan mereka untuk menidakkkan kuasa Mahkamah Syariah makin hari makin kuat, termasuk jabatan agama dan majlis fatwa.

“Institusi sedia ada pun makin diperkecilkan dan akhirnya orang tak akan hormat pun. Apatah lagi nak bangunkan institusi baharu. Dia akan kekang.

“Segala yang nama Islam itu hanya pada teori sahaja. Pada dia, bercakaplah, tulislah, kritiklah sistem Barat tiada masalah bagi dia,” katanya.

Menyedari akan sukarnya melawan gerakan terancang Barat ini, Ustaz Muhammad Fauzi menggesa kesatuan di antara badan-

badan Islam termasuk segala tokoh yang ada.

Tegasnya, apa yang perlu difokuskan ketika ini bukan lagi hanya kesepakatan tentang kefahaman Islam, tetapi bergerak ke arah projek yang dapat dilihat di hadapan mata.

“Jika sekiranya kita berjaya buat itu secara bersungguh-sungguh. Kesan dia sangat baik. Jika tak berjaya kita akan berpusing di tempat yang sama.

“ISMA ambil serius perkara ini. Bukan satu benda yang mudah, nak membangunkan model dan projek. Ini adalah cabaran kita sekarang. Saya rasa kita memang perlu duduk bersama, tak kira apa badan.

“Kita perlu merangka satu projek jangka panjang. Kita tak boleh urus isu semasa sahaja, mungkin 40 peratus diberikan pada isu semasa namun, selebihnya iaitu 60 peratus tenaga mesti diberi pada perancangan jangka masa panjang,” katanya.

Beliau menegaskan, projek Barat sering berjaya kerana tumpuan dan dedikasi mereka terhadap projek jangka masa panjang itu amat besar.

“Mereka mempunyai 100 tahun punya projek. Dan ia melibatkan beberapa generasi,” katanya.

Bagaimanapun, katanya, projek yang kita wariskan ini mestilah akan berterusan hingga ke generasi seterusnya.

“ISMA baru sahaja 25 tahun, tetapi kita tidaklah berasa kerdil. Yang penting kita lakukan apa yang kita boleh.

“Kita kembangkan apa yang kita boleh untuk beri sesuatu pada umat Islam pada kadar yang kita mampu,” katanya.


Malaysia mahu perubahan pada PBB untuk tamatkan konflik

KUALA LUMPUR, 4 Safar 1442H, Selasa – Malaysia mahukan penambahbaikkan dan perubahan pada Pertubuhan Bangsa-Bangsa Bersatu (PBB), kerana ramai yang masih menderita akibat konflik, yang masih berlaku di beberapa bahagian di seluruh dunia

Perdana Menteri Tan Sri Muhyiddin Yassin berkata, PBB boleh dikatakan gagal untuk menyelamatkan beberapa generasi pewaris daripada kesengsaraan akibat peperangan.

“Pertubuhan Bangsa-Bangsa Bersatu terus kekal sebagai satu-satunya institusi global yang kita anggap milik semua.

“Walaupun kita akui yang organisasi ini telah dengan agak baik dalam banyak perkara di sepanjang 75 tahun penubuhannya, terutamanya dalam mempromosikan pembangunan sosial dan ekonomi, kita perlu jujur dan mengakui yang PBB boleh dikatakan gagal menyelamatkan beberapa generasi pewaris daripada kesengsaraan peperangan,” katanya.

Muyhiddin berkata demikian ketika menyampaikan pendirian rasmi Malaysia di mesyuarat peringkat tinggi Perhimpunan Agung Bangsa-Bangsa Bersatu (UNGA) bersempena ulang tahun ke-75 UNGA.

Ini merupakan ucapan sulung Muhyiddin di UNGA sejak menjadi Perdana Menteri Malaysia pada Mac tahun ini. Mesyuarat ini dilaksanakan secara maya disebabkan pandemik COVID-19 dan ucapannya itu telah diprarakamkan di pejabatnya di Putrajaya. – Bernama


Keputusan Muhyiddin batal saman Dr Mahathir pada 7 Ogos

KUALA LUMPUR, 17 Zulkaedah 1441H, Khamis – Mahkamah Tinggi hari ini menetapkan 7 Ogos ini bagi  memutuskan permohonan Perdana Menteri Tan Sri Muhyiddin Yassin dan tiga lagi untuk membatalkan saman yang dikemukakan oleh Tun Dr Mahathir Mohamad dan lain-lain, berhubung pembatalan keahlian mereka dalam Parti Pribumi Bersatu Malaysia (Bersatu).

Peguam Muhyiddin, Rosli Dahlan memberitahu pemberita Hakim Datin Rohani Ismail menetapkan tarikh itu selepas mendengar hujahan kedua-dua belah pihak di dalam kamar hari ini.

Rosli berkata, beliau menghujahkan bahawa tiada penamatan keahlian yang dibuat oleh parti ke atas Dr Mahathir dan defendan-defendan lain.

“Pertama sekali, Tun Dr Mahathir meletak jawatan sebagai pengerusi dan menurut Perkara 10.2.6  Perlembagaan parti, mereka bukan lagi ahli parti apabila mereka memfailkan saman ini,” katanya.

Rosli yang turut mewakili Setiausaha Agung Bersatu Datuk Seri Hamzah Zainudin dan Setiausaha Kerja Bersatu Kapten (B) Muhammad Suhaimi Yahya  berkata beliau juga menghujahkan bahawa menurut Seksyen 18C Akta Pertubuhan, sebarang keputusan yang dibuat oleh parti-parti politik adalah muktamad dan tidak boleh dicabar di mahkamah.

“Seksyen 18C diluluskan di Parlimen pada 1999 semasa era Tun Dr Mahathir, dan sekarang beliau berkata peruntukan ini tidak terpakai,” katanya.

Menurut peguam itu, berkata saman itu juga pincang kerana Dr Mahathir dan lain-lain menamakan PPBM (Bersatu) sebagai pihak dalam saman sivil.

“Seseorang tidak boleh menamakan pertubuhan atau persatuan dalam saman dan ini jelas dinyatakan dalam Seksyen 9C Akta Pertubuhan. Sesebuah persatuan atau pertubuhan hanya boleh mengemukakan saman atau disaman menerusi penjawat jawatan dalam parti,” katanya.

Muhyiddin yang juga Presiden Bersatu, Hamzah, Muhammad Suhaimi dan Pendaftar Pertubuhan  (RoS) selaku defendan memfailkan permohonan untuk membatalkan saman itu pada 17 Jun, atas alasan saman itu satu tindakan yang remeh dan menyalahgunakan proses mahkamah, selain Dr Mahathir dan enam plaintif lagi tidak mempunyai locus standi untuk memfailkan saman sivil.

Sementara itu, peguam Dr Mahathir,  Mohamed Haniff Khatri Abdulla memberitahu pemberita bahawa Syed Saddiq Syed Abdul Rahman yang juga plaintif ketiga, telah menarik balik saman dan tidak lagi dinamakan sebagai plaintif dalam saman berkenaan.

“Bagaimanapun, penarikan balik itu tidak menjejaskan kes. Mahkamah cuma membatalkan saman Syed Saddiq,” katanya.

Pada 18 Jun lepas, mahkamah menolak permohonan injunksi ad-interim yang dikemukakan oleh Dr Mahathir, anaknya Datuk Seri Mukhriz, Syed Saddiq, Dr Maszlee Malik, Datuk Amiruddin Hamzah dan Datuk Marzuki Yahya untuk mengekalkan keahlian mereka dalam parti, sementara menunggu pendengaran injunksi inter partes berkaitan saman mereka.

Kesemua mereka, termasuk parti yang dinamakan sebagai plaintif ketujuh, memfailkan saman itu pada 9 Jun lepas terhadap Muhyiddin dan empat lagi berhubung pembatalan keahlian mereka dalam Bersatu. -Bernama


EU nilai kesan pemberian dos penggalak vaksin Pfizer

BRUSSELS, 29 Muharram 1443H, Selasa – Agensi Perubatan Eropah (EMA) mula menilai kesan terhadap pemberian dos penggalak bagi vaksin Pfizer-BioNTech, lapor agensi Anadolu.

Jawatankuasa EMA untuk Perubatan Manusia akan menilai data mengenai suntikan dos penggalak yang diberikan enam bulan selepas dos kedua untuk individu berumur 16 tahun ke atas.

Penilaian dibuat berdasarkan hasil ujian klinikal membabitkan 300 individu dewasa dengan sistem imun sihat yang menerima dos ketiga sekitar enam bulan setelah mereka divaksinasi sepenuhnya.

Agensi Kesatuan Eropah (EU) itu menjangkakan hasil penilaian akan diterbitkan dalam tempoh beberapa minggu lagi.

Pfizer adalah vaksin pertama yang diberikan di EU berikutan ia menyumbang kepada pengembangan vaksin di bawah perjanjian pembelian yang ditandatangani pada tahun 2020.

Untuk dos penggalak, Suruhanjaya Eropah bersetuju membeli 1.8 bilion dos lagi daripada Pfizer-BioNTech bagi penggunaan tahun 2022 dan 2023. – Agensi


Turki sumbang kenderaan, alat teknikal kepada tentera Georgia

TBILISI, 26 Jamadilakhir 1443H, Sabtu – Turki menyampaikan sumbangan beberapa buah kenderaan dan peralatan teknikal kepada pasukan tentera negara jirannya, Georgia.

Menerusinya sebanyak 13 buah trak, dua jentolak dan 18 kit penyelenggaraan telah disumbangkan.

Penyerahan yang diadakan di kem tentera di bandar Tbilisi itu turut dihadiri pegawai kanan tentera Turki dan barisan angkatan tentera Georgia.

Hadir sama Duta Turki ke Georgia, Ceren Yazgan; Kolonel Birak Altiner serta Menteri Pertahanan Georgia, Juansher Burchuladze.

Sementara itu, Burchuladze melahirkan penghargaan terhadap kesungguhan Turki kepada negaranya.

Malah, menjelaskan negara berkenaan secara aktif dan sistematik membantu dalam menyumbang kepada pengukuhan pasukan tenteranya.

Katanya lagi, pasukan kor kejuruteraan tentera akan menggunakan sumbangan yang disalurkan termasuk kenderaan dan peralatan bagi memantapkan lagi operasinya.

Manakala, Yazgan pula menjelaskan Turki akan terus memberi komitmen bagi memperkukuhkan keupayaan pasukan tentera Georgia.

“Turki adalah ahli anggota Pertubuhan Perjanjian Atlantik Utara (NATO) dan kami akan menyokong integriti dan kedaulatan wilayah Georgia,” katanya. – Agensi


Jijik! Kilang bebola ikan, babi diserbu

KEPALA BATAS, 26 Jamadilakhir 1442H, Isnin – Bahagian Keselamatan dan Kualiti Makanan (BKKM) Jabatan Kesihatan Negeri Pulau Pinang menyerbu kilang memproses makanan sejuk beku bukan Islam di Jalan Datuk Haji Ahmad Badawi, hari ini.

Serbuan mendapati tahap kebersihan kilang berkenaan begitu menjijikkan apabila memproses makanan dengan meletakkannya di atas lantai hingga menyebabkan ia dihurung lalat dan lipas.

Bukan itu sahaja, terdapat tahi tikus yang dijumpai di celah-celah peralatan yang digunakan.

Pegawai Kesihatan BKKM JKNPP Mohd Wazir Khalid berkata, pihaknya mengutamakan aspek kebersihan supaya tidak berlaku keracunan meskipun produk berkenaan dipasarkan kepada bukan Islam.

Katanya, amaran dan nasihat telah diberikan kepada pemilik kilang berkenaan pada tahun lalu, namun ianya tidak diendahkan, malah tiada sebarang penambahbaikan dilakukan dan pekerja juga tidak mengambil suntikan tifoid.

“Dalam soal siasat, pemiliknya tidak habis-habis beri alasan kilang dah nak tutup sebab bankrap tapi dalam rekod sudah 50 tahun beroperasi dan berulang-ulang melakukan kesalahan sama,” katanya seperti dilapor Harian Metro.

Mengulas mengenai perkara sama, Mohd Wazir berkata, pihaknya bimbang kerana terdapat sesetengah produk bebola yang dikeluarkan tidak mempunyai label, sekali gus akan menimbulkan kekeliruan terutama kepada pengguna muslim.

“Kita dapati terdapat percampuran pada bahan ikan dan daging babi dalam proses menghasilkan bebola, dan apa yang menjadi kekeliruan terdapat bungkusan yang tidak mempunyai label.

“Bagi produk yang mempunyai label (jenama) pula ditulis dalam tulisan Cina yang menyalahi undang-undang kerana setiap produk dikeluarkan wajib mempunyai tulisan bahasa Melayu kerana produk-produk makanan seperti ini kebiasaannya dijual di pasar basah,” katanya.

Mengikut Seksyen 11 Akta Makanan 1983, Mohd Wazir berkata, pihaknya bertindak menutup kilang berkenaan selama dua minggu berikutan kesalahan itu.

Katanya, pihaknya turut mengeluarkan tiga notis di bawah Peraturan 32 akta sama atas kesalahan pengabaian kebersihan diri ketika mengendalikan makanan.

“Pada masa sama, Kementerian Perdagangan Dalam Negeri dan Hal Ehwal Pengguna (KPDNHEP) negeri juga mengambil tindakan ke atas pemilik berikutan kesalahan sukat timbang dan menyimpan minyak masak tanpa kebenaran.

“Selain itu, Majlis Perbandaran Seberang Perai (MBSP) pula mengambil tindakan berikutan pejabat kilang itu beroperasi tanpa lesen,” katanya.